text:
“Okuyakula ovaenda inamu ku dimbwa”
“Okuyakula ovaenda inamu ku dimbwa.”— HEB. 13:2.
OMAIMBILO: 124, 79
1, 2. (a) Ovanailongo vahapu ohava kala va taalela omashongo elipi kunena? (Tala efano pehovelo loshitukulwa.) (b) Omuyapostoli Paulus okwa yandja ekumaido lilipi, nomapulo elipi a holoka po?
KONIMA yomido 30, Osei, [1] oo a li ehe fi Ondombwedi pefimbo opo, okwa li a ya koEurope a dja koGhana. Okwa ti: “Onda li nda didilika kutya ovanhu vahapu kava li ve na ko nasha naame. Onghalo yomhepo nayo oya li shimwe shi lili. Eshi nda dja pokapale, onda li ndi udite outalala oo inandi shakeneka nande onale monghalamwenyo yange, nonda li nda hovela okulila.” Molwaashi Osei okwa kala ehe shii elaka lomoshitukulwa omo, okwa kala oule womudo ina mona oilonga i li nawa. Natango, molwaashi okwa li e li kokule navambulavo, okwa li e udite oudja nokwa kala a djuulukwa keumbo.
2 Diladila kutya oto ka kala wa hala ovanhu va ungaunge naave ngahelipi, ngeno oove wa li u li monghalo ya fa yaOsei. Mbela ito ka kala wa hafa ngeenge ovanhu ove ku tambula ko nohamu pokwoongala, kashi na nee mbudi kutya owa dja moshiwana shilipi ile owomomuhoko ulipi? Ombiibeli oya kumaida Ovakriste vashili ya ti: “Okuyakula ovaenda inamu ku dimbwa,” ile tu tye okuyakula ovanailongo. (Heb. 13:2) Natu ka kundafaneni omapulo taa landula: Jehova oha tale ko ngahelipi ovanailongo? Omolwashike tashi dulika twa pumbwa okulundulula etaleko letu li na sha novanailongo? Nongahelipi hatu dulu okukwafela ovanailongo momaongalo etu va kale va manguluka?
NGHEE JEHOVA HA TALE KO OVANAILONGO
3, 4. PaExodus 23:9, oshiwana shaKalunga shonale osha li sha teelelika shi ungaunge ngahelipi novanailongo, nomolwashike?
3 Konima eshi Jehova a li a xupifa oshiwana shaye muEgipti, okwa li e shi pa oipango i na sha nanghee shi na okuungaunga nonghenda naavo vehe fi Ovaisrael, ovo va li pamwe navo. (Ex. 12:38, 49; 22:21) Molwaashi ovanailongo ohava kala va talika ko nai, Jehova okwa li e va tulila po omalongekido opahole. Limwe lomulo ola li oufemba wokupupudulula momapya. — Lev. 19:9, 10.
4 Ponhele ashike Jehova a lombwele Ovaisrael va kale hava fimaneke ovanailongo, okwa li e va ladipika va kale ve na oukwao wananghali. (Lesha Exodus 23:9.) Ova li va ‘shiiva nhumbi okukalamwenyo komunailongo haku kala ku li.’ Nokuli nofimbo Ovaheberi va li inava ninga ovapika, otashi dulika Ovaegipti va li hava henuka okweendafana navo omolwoukwamuhoko nomolwokuyemba elongelokalunga lOvaheberi. (Gen. 43:32; 46:34; Ex. 1:11-14) Nonande Ovaisrael ova li va monifwa oixuna eshi va li ovanailongo, Jehova okwa li a teelela va ungaunge nomunailongo keshe ‘ngaashi omudalwa’ mokati kavo. — Lev. 19:33, 34.
5. Oshike tashi ke tu kwafela tu kale tu na etaleko la fa laJehova li na sha novanailongo?
5 Nokunena, ohatu dulu okukala noushili kutya Jehova oku na ko nasha novanailongo ovo hava kala pokwoongala momaongalo etu. (Deut. 10: 17-19; Mal. 3:5, 6) Ngeenge otwa tale komashongo oo tashi dulika tava shakeneke, ngaashi okuningwa okatongo ile okuhadula okupopya elaka lomoshitukulwa, ohatu ka ninga eenghendabala opo tu va ulikile olukeno noukwao wananghali. — 1 Pet. 3:8.
MBELA OTWA PUMBWA OKULUNDULULA ETALEKO LETU LI NA SHA NOVANAILONGO?
6, 7. Oshike tashi ulike kutya Ovakriste vomefelemudo lotete ova li ve lihonga okufinda onhondo?
6 Ovakriste vomefelemudo lotete ova li ve lihonga nghee tava dulu okufinda onhondo ya kwata moiti oyo ya li mokati kOvajuda. Mefiku lOpentekoste yomo 33 O.P., ovo vali hava kala muJerusalem ova li va kwafela Ovakriste ovo vape va dja koilongo i lili noku lili. (Oil. 2:5, 44-47) Ovakriste ovo Ovajuda ovanahole ova li va ulika kutya ova li ve udite ko kutya outumbulilo “okuyakula ovaenda” otau ti lela “okuungaunga novaendanandjila nolune” ile novanailongo.
7 Ndele eshi eongalo lopaKriste la enda tali kulu, opa li pa holoka onghalo oyo ya kwatela mo onhondo. Ovakwaneongalo velaka lOshigreka ova li tava ngongota kutya ovafiyekadi vavo kava li tava ungaungiwa navo nawa. (Oil. 6:1) Opo oupyakadi oo u kandulwe po, ovayapostoli ova li va nangeka po ovalumenhu vaheyali opo va shilipaleke kutya keshe umwe okwa filwa oshisho. Ovalumenhu ovo aveshe ova li ve na omadina Oshigreka, osho tashi ulike kutya ovayapostoli ova li va hala okuxulifa po oukwamuhoko oo tashi dulika wa li wa holoka mokati kOvakriste vopefimbo olo. — Oil. 6:2-6.
8, 9. (a) Oshike tashi dulika shi ulike kutya otu na okaukwatya konhondo ile koukwamuhoko? (b) Oshike tu na okududa mo momitima detu? (1 Pet. 1:22)
8 Nonande otwe shi didilika mo ile hasho, atusheni otwa nwefwa mo neenghono keputuko letu. (Rom. 12:2) Kakele kaasho, otashi dulika hatu udu luhapu ovashiinda, ovanailonga pamwe nafye, ile ovanafikola vakwetu tava popile vamwe mowii omolwonakudiwa yavo, omuhoko wavo ile oshipa shavo. Mbela oshi na oupu twa nwefwa mo komataleko a tya ngaho? Ohatu linyenge ngahelipi ngeenge umwe ta ningi omashendjo kombinga yomuhoko wetu, tashi dulika ta popile mowii oinima yonhumba i na sha neputuko letu?
9 Omuyapostoli Petrus naye okwa li e na onhondo ngeenge tashi uya kovanhu ovo vehe fi Ovajuda, ashike mokweendela ko kwefimbo okwa ka lundulula etaleko la puka olo la li la mena omidi momutima waye. (Oil. 10:28, 34, 35; Gal. 2:11-14) Sha faafana, nafye ngeenge otwa didilike kutya momitima detu omu na okaukwatya konhondo ile koukwamuhoko, otwa pumbwa okuninga eenghendabala da mana mo tu ka dude mo filufilu. (Lesha 1 Petrus 1:22.) Ohatu dulu oku shi talela mefano olo kutya atusheni inatu wanenena noinatu wana ngeno okuxupifwa, kashi na nee mbudi kutya otwa dja moshiwana shilipi. (Rom. 3:9, 10, 21-24) Ngeenge osho shi li ngaho, omolwashike tu na okukala tu udite tu dule vamwe? (1 Kor. 4:7) Otu na okukala tu na etaleko la fa lomuyapostoli Paulus, oo a li a kumaida Ovakriste vakwao ovavaekwa, a ti kutya kave ‘fi vali ovanailongo novaenda, ndelenee ova ninga ovaneumbo vaKalunga.’ (Ef. 2:19) Ngeenge otwa ningi eenghendabala da mana mo opo tu efe po oukwamuhoko, otashi ke tu kwafela tu djale ounhu mupe. — Kol. 3:10, 11.
NGHEE HATU DULU OKUULIKILA OVANAILONGO OLUNE
10, 11. Ongahelipi Boas a li a ulika nghee Jehova ha tale ko ovanailongo eshi a li a ungaunga naRut Omumoab?
10 Nopehe na omalimbililo, Boas okwa li a ulika nghee Jehova ha tale ko ovanailongo eshi a li a ungaunga naRut Omumoab. Eshi Boas a li ta tale mepya laye pefimbo lokuteya, okwa li a didilika mo omukainhu omunailongo oo a li ta longo noudiinini, ta pupudulula a shikula ovateyi. Eshi a uda kutya Rut okwa pula epitikilo opo a pupudulule nonande okwa li e na oufemba woku shi ninga, okwe mu pitika nehalo liwa a pupudulule nokuli nomokati koipandi. — Lesha Rut 2:5-7, 15, 16.
11 Eenghundafana odo da ka shikula ko otadi ulike kutya Boas okwa li e uditile Rut olukeno, omolwonghalo omo a li ya nyika oshiponga e li omunailongo. Pomhito imwe, okwa li a lombwela Rut a kale ha kala pamwe novakainhu ovanyasha ovo ve li ovanailonga vaye opo aha longelwe omunyonena kovalumenhu ovo va li tava longo mepya. Okwa li yo a shilipaleka kutya Rut oha mono oikulya nomeva a wana ngaashi ashike ovanailonga vaye. Ka li yo a popila mowii omukainhu omunailongo oo ohepele, ponhele yaasho okwa li e mu shilipaleka. — Rut 2:8-10, 13, 14.
12. Okuungaunga nolune novanailongo otaku dulu okweeta oidjemo iwa ilipi?
12 Boas ka li ashike e linyengifwa kohole yaRut yokuheliholamwene oyo a li e hole nayo inamweno, Naomi, ashike okwa li a kuminwa Rut eshi a ninga omulongeli waJehova. Olune laBoas ola li euliko lohole yaJehova i na oudiinini yokuhola omukainhu oo ‘a li a konga ewiliko koshi yomavava aYe.’ (Rut 2:12, 20; Omayel. 19:17) Sha faafana nokunena, okuungaunga navakwetu nolune otaku dulu okukwafela ‘ovanhu vomaludi aeshe’ va didilike kutya ei oyo oshili nova mone kutya Jehova oku va hole neenghono. — 1 Tim. 2:3, 4.
13, 14. (a) Omolwashike twa pumbwa okuninga eenghendabala da mana mo opo tu kale hatu popifa nohamu ovanailongo pOlupale lOuhamba? (b) Ongahelipi hatu dulu okufinda oumbada wokukala twa tila okupopya naavo vomihoko dimwe?
13 Ohatu dulu okuulikila ovanailongo olune, mokukala hatu va popifa nohamu pOlupale lOuhamba. Otashi dulika twa didilika kutya ovo va dja koilongo imwe omafimbo amwe otashi dulika hava kala va fya ohoni ile hava kala ve likalela. Omolwomaputuko avo ile omufika wavo wopanghalafano, otashi dulika va kale ve udite ve dulike kovanhu vomihoko ile vomoiwana imwe. Onghee hano, otwa pumbwa okukatuka eenghatu tu kale hatu ulike ohamu nohokwe muvo. Ngeenge o-JW Language app oi li melaka loye, otai dulu oku ku kwafela u lihonge okupopifa ovo vape momalaka avo oshidalelwamo. — Lesha Ovafilippi 2:3, 4.
14 Omafimbo amwe otashi dulika u kale wa tila okupopya naavo vomihoko dimwe. Opo u henuke onghalo oyo, oto dulu oku va lombwela sha kombinga yoye. Mokweendela ko kwefimbo, oto ka didilika kutya omwa faafana moinima ihapu nonande ope na omayooloko moinima imwe, notamu ka mona kutya omuhoko keshe ou na oinima omo ve na ounghundi nosho yo omo have shi endifa nawa.
VA KWAFELA AVESHE VA KALE VA MANGULUKA
15. Oshike tashi ke tu kwafela tu tambule ko onghalo yaavo tava kendabala okwiikilila moshilongo shipe?
15 Opo u kwafele vamwe va kale va manguluka meongalo, lipula kutya, ‘Ngeno aame nda li ndi li koshilongo shimwe, mbela ohandi ka kala nda hala ovanhu va ungaunge naame ngahelipi?’ (Mat. 7:12) Otwa pumbwa okukala hatu lididimikile ovo tava kendabala okwiikilila moshilongo shipe. Potete, otashi dulika tu kale tuhe udite ko nawa onghedi omo hava diladila ile have linyenge keenghalo donhumba. Ponhele yokukala twa teelela va tambule ko eputuko letu, otwa pumbwa oku va tambula ko ashike ve li ngaashi ve li. — Lesha Ovaroma 15:7.
16, 17. (a) Eenghatu dilipi hatu dulu okukatuka opo tu pange oukaume naavo va dja koilongo imwe ile vomomihoko dimwe? (b) Omeenghedi dilipi hatu dulu okukwafela ovo va tembukila meongalo letu?
16 Ngeenge otwe lihongo kombinga yoilongo ile yomuhoko waavo ve li ovanailongo, otashi ka kala shipu kufye okupanga oukaume navo. Otamu dulu okukundafana kombinga yovanhu ovo muhe shii nawa meongalo ile moshitukulwa sheni pefimbo lelongelokalunga loukwaneumbo weni. Onghedi imwe omo tamu dulu okupanga oukaume navo omo ku va shiva keumbo leni mu lye pamwe navo. Fimbo Jehova a “yeululila ovapaani oshivelo sheitavelo,” mbela fye itatu dulu okuyeululila omivelo detu ovanailongo ovo ve li “oovakwetu vomeitavelo”? — Oil. 14:27; Gal. 6:10; Job 31:32.
17 Ngeenge otwa kala hatu kala pamwe nomaukwaneumbo oo a dja koilongo imwe, ohatu ka kala twa hafa okumona nghee tava ningi eenghendabala va ikilile eputuko letu. Otashi dulika tu didilike kutya ova pumbwa ekwafo la wedwa po opo ve lihonge elaka lomoshitukulwa. Ohatu dulu yo oku va lombwela kombinga yomahangano omoshitukulwa oko tava dulu okumona omaumbo ile oilonga i li nawa. Okuninga eenghendabala da tya ngaho otaku ka eta omalunduluko makula monghalamwenyo yovalongelikalunga vakwetu va tya ngaho. — Omayel. 3:27.
18. Kunena ovo va tembukila koilongo imwe otava dulu okuhopaenena oshihopaenenwa shalyelye shokuulika efimaneko nolupandu?
18 Ovo va tembukila koilongo imwe otashi dulika tava ningi eenghendabala da mana mo opo va ikilile eputuko loshilongo osho. Rut okwe tu tulila po oshihopaenenwa shiwa moshinima osho. Shotete, okwa li a fimaneka eenghedindjikilile domoshilongo omo, eshi a pula epitikilo lokupupudulula. (Rut 2:7) Ka li a shike a kufa ko oufemba oo onga ovanhu va li ve na eendjo daye. Oshitivali, okwa li a ulika olupandu tali di komutima molwaashi okwa li a ungaungiwa naye nolune. (Rut 2:13) Ngeenge ovo va tembukila koilongo imwe otava ulike omaukwatya mawa a fa a Rut, otava ka kala va fimanekwa kovanhu vomoshitukulwa nosho yo kovaitaveli vakwao.
19. Otu na omatomheno elipi okutambula ko ovanailongo mokati ketu?
19 Inatu hafa tuu eshi Jehova a hala ovanhu vomomaputuko aeshe va ude onghundana iwa omolwefilonghenda laye! Ovanhu vamwe koilongo yavo otashi dulika kava li va mona omhito yokutambula ko ekonakonombiibeli ile yokweendafana noshiwana shaJehova. Ndele otashi dulika paife ve na omhito yokweendafana nafye. Mbela itatu dulu oku va kwafela va kale ve tu mangulukila? Ngeenge otwa kala hatu ungaunga navo nolune, ohatu ka ulika kutya otu na etaleko la fa laJehova, nonande otashi dulika tu kale twa ngabekwa painiwe ile itatu dulu oku va pa oikwafa oyo va pumbwa. Tu li ‘ovahopaeleli vaKalunga,’ natu ninge ngaashi hatu dulu opo tu tambule ko ovo ve li ovanailongo mokati ketu. — Ef. 5:1, 2.
^ [1] (okatendo 1) Edina olo halo lomunhu oo lelalela.


c: text/html

text:
Mbela Eendombwedi daJehova oda itavela kutya odo adike tadi ka xupifwa?
Ahowe. Ovanhu omamiliyona mahapu ovo va li ko omafelemido a pita ovo vehe fi Eendombwedi daJehova navo otava ka xupifwa. Ombibeli oya yelifa kutya Kalunga okwa udaneka ounyuni mupe omo tamu “
ka kala enyumuko lovayuki nolovalunde.” (Oilonga 24:15) Shimwe vali, ovanhu vamwe ovo ve na omwenyo paife otashi dulika va hovele okulongela Kalunga ndele navo tava ka xupifwa. Kakele kaasho, kashi fi oilonga yetu okutokola kutya oolyelye tava ka xupifwa naavo itava ka xupifwa. Oshinakuwanifwa osho oshi li ashike momake aJesus.—Johannes 5:22, 27.

robotstxt: allowed

filter: keep


text:
OSHILESHWA 25
Ovakriste ove na okukala ve na eitavelo, elihumbato la koshoka nohole
Jakob, Petrus, Johannes naJudas ova li va shangela ovaitaveli vakwao eenhumwafo tadi ladipike
JAKOB naJudas ova li ovamwaina vaJesus. Petrus naJohannes ova li vamwe vomovayapostoli vaJesus 12. Ovalumenhu ovo vane ova shanga eenhumwafo heyali kumwe adishe, odo di li oshitukulwa shOmishangwa dopaKriste dOshigreka. Eenhumwafo odo oda lukilwa ovashangi vado. Omayele a nwefwa mo oo taa hangwa meenhumwafo odo okwa li a nuninwa okukwafela Ovakriste va kale ovadiinini kuJehova nosho yo kOuhamba waye.
Nghee Ovakriste ve na okuulika kutya ove na eitavelo. Inashi wana ashike okutya kutya otu na eitavelo. Eitavelo lashili ohali ulikwa okupitila moilonga. Jakob okwa shanga a ti: ‘Eitavelo li he noilonga, ola fya.’ (Jakob 2:26) Nonande otu yelekwe, ngeenge otu na eitavelo, ohatu ke lididimika. Opo Omukriste a pondole monghalamwenyo, okwa pumbwa okwiindila kuKalunga ounongo, e na eitavelo kutya Kalunga ote ke u mu pa. Ngeenge Omukriste oku na elididimiko, Kalunga ota ka kala e mu hokwa. (Jakob 1:2-6, 12) Ngeenge omulongelikalunga okwa kala e na eitavelo nokwa kala omudiinini, Jehova Kalunga ota ka ehena popepi naye. Jakob okwa ti: “Eheneni kuKalunga, opo nee Ye ta ehene kunye.” — Jakob 4:8.
Ovakriste ova pumbwa okukala neitavelo la pama opo va dule okukondjifa omayeleko nosho yo omanwefemo mai. Molwaashi pefimbo laJudas opa li enyonauko lopaenghedi, okwa li e udite a fininikwa a ladipike ovaitaveli vakwao va “kondjele eitavelo.” — Judas 3.
Ovakriste ove na okukala nelihumbato la koshoka. Jehova okwa hala ovo tave mu longele va kale ovayapuki, sha hala okutya, va kale va koshoka meembinga adishe dokukalamwenyo kwavo. Petrus okwa shanga a ti: ‘Ningeni ovayapuki mokukala kweni akushe, osheshi opa shangwa: Kaleni ovayapuki, osheshi Aame [Jehova] omuyapuki.’ (1 Petrus 1:15, 16) Jesus Kristus okwe tu tulila po oshihopaenenwa, nomolwaasho Petrus okwa shanga a ti: “Osheshi naKristus yo okwe mu hepekelwa nokwe mu fiila oshihopaelelwa mu shikule oshikoti shaye.” (1 Petrus 2:21) Nonande Ovakriste ova kale tava hepekwa molwaashi tava dulika komifikamhango daKalunga, ohava kala ve “neliudo liwa.” (1 Petrus 3:16, 17) Petrus okwa li a ladipika Ovakriste va kale ve na elihumbato la koshoka nova kale tava longo oilonga oyo tai ulike kutya ove na etilokalunga, ofimbo va teelela efiku laKalunga letokolo nosho yo ounyuni mupe oo wa udanekwa, “omo tamu ka kala ouyuki.” — 2 Petrus 3:11-13.
“Eheneni kuKalunga, opo nee Ye ta ehene kunye.” — Jakob 4:8
Ovakriste ove na okukala ve na ohole. Omuyapostoli Johannes okwa ti: “Kalunga Oye ohole.” Okwa yelifa yo kutya Kalunga okwa ulika kutya oku tu hole neenghono eshi a tuma Jesus “a ninge ekulilo lomatimba etu.” Mbela Ovakriste ove na okulinyenga ngahelipi kwaasho? Johannes okwa yelifa a ti: “Ovaholike, Kalunga eshi a kala e tu hole ngaha, hano nafye yo otu nokukala tu holafane.” (1 Johannes 4:8-11) Onghedi imwe omo hatu dulu okuulika kutya otu holafane omokukala hatu yakula ovaitaveli vakwetu. — 3 Johannes 5-8.
Ndele mbela ongahelipi ovalongelikalunga vashili tava dulu okuulika kutya ove hole Jehova? Johannes okwa nyamukula epulo olo a ti: “Osheshi ohole yokuhola Kalunga oyo tuu ei nokutya, tu diinine oipango yaye. Noipango yaye kai fi idjuu.” (1 Johannes 5:3; 2 Johannes 6) Ovo ve hole Kalunga nohava dulika kuye ova shilipalekwa kutya Kalunga ota kala e va hole nove na ‘eteelelo lomwenyo waalushe.’ — Judas 21.
— Oshileshwa eshi osha kanghamena kuJakob; Petrus wo-1 nomuti-2; Johannes omuti-3; nosho yo Judas.


text:
EHOKOLOLO 78
Eshangelo lokekuma
MBELA ovanhu ovo u wete mefano omo otava ningi shike? Ovanhu ovo ova li ve na oshivilo shinene. Ohamba yaBabilon oya li ya shiva koshivilo ovaenda eyovi va fimana. Ova li tava nwine omaviinyu momaholo oshingoldo nooshisilveri nova li tava lile moiyasha oyo ya kufilwe motembeli yaJehova kuJerusalem. Ohaluka, ova li va mona eke lomunhu momhepo, ndele tali hovele okushanga kekuma. Ovanhu aveshe ova li tava kakama koumbada.
Belsassar, omutekulu waNebukadnesar, oye a li omupangeli pefimbo opo. Eshi ohamba Belsassar ya mona eke olo tali shange kekuma, oya ingida mokule opo ovanongo vayo va ka talwe. Ohamba oya lombwela ovanongo vayo ya ti: ‘Keshe ou ta dulu okulesha eshangelo eli ndele te li fatululile nge, ohandi ke mu pa eeshali dihapu nota ka ninga omupangeli omutitatu mouhamba.’ Ndele mupya munene, kapa li nande oumwe womovanongo vaye a li a dula okulesha eshangelo olo ile okufatulula kutya otali ti ngahelipi.
Ina yohamba okwa li a uda eweelelo, ndele te uya konduda oyo ya kula yovaenda. Opo nee okwa lombwela ohamba a ti: ‘Akutu ohamba, ino tila! Mouhamba woye omu na omulumenhu umwe oo e shii ookalunga vayapuki. Eshi xokulu Nebukadnesar a li ohamba, okwa li e mu ninga elenga la kula lovanongo vaye aveshe. Edina laye oDaniel. Tuma ovapiya voye va ka tale Daniel, molwaashi oye ta dulu oku ku fatululila eshangelo eli.’
Daniel okwa ka etwa divadiva. Belsassar okwa li a udanekela Daniel eeshali ngeenge okwa fatulula eshangelo olo. Ashike Daniel okwa anya okutambula ko eeshali dohamba, ndele ta hepaulula kutya omolwashike Jehova a li a kufa xekulu yaBelsassar, Nebukadnesar, ouhamba. Daniel okwa ti: ‘Xokulu okwa li omulinenepeki, nomolwaasho a li a handukilwa kuJehova.’
Okwa lombwela Belsassar, a ti: ‘Ove ou shii oinima aishe oyo ya li ya ningilwa xokulu Nebukadnesar, ndele naave ou na ashike ounhwa ngaashi ye. Owa kufa omaholo oo a kufilwe kotembeli yaJehova u nwine mo nosho yo oiyasha opo u lile mo. Owa li to fimaneke oikalunga ya longwa moiti nomomamanya, ndele ino fimaneka nande Omushiti wetu Munenenene. Omolwomatomheno oo, Kalunga okwa tuma eke olo li shange eendjovo odo.’
Opo nee Daniel okwa twikila ko ta ti: ‘Eshangelo eli la shangwa kekuma otali lesha ngaha: MENE, MENE, TEKEL na UFARSIN.’
‘MENE otashi ti kutya Kalunga okwa vala omafiku ouhamba woye nokwe u xulifa po. TEKEL otashi ti kutya ove owa yelekwa noshiyelekifo, ndele owa monika kutya ino wana. UFARSIN otashi ti kutya ouhamba woye owa yandjwa po kOvamedia nokOvapersia.’
Ndele fimbo Daniel ina mana okupopya, Ovamedia nOvapersia ova hovela nale nokuli okuponokela Babilon. Ova li va kwata ko oshilando osho, ndele tava dipaa Belsassar. Eshangelo olo lokekuma ola li la wanifwa moufiku oo tuu oo. Ndele mbela Ovaisrael ovo va li moukwatwa waBabilon ova ka ningilwa shike? Ohatu ke shi mona komesho. Paife natu ka taleni kutya Daniel okwa ka ningilwa shike.
Daniel 5:1-31; 6:1.


text:
ONDJOKONONA YONGHALAMWENYO
Jairo oha longifa omesho aye a longele Kalunga
Diladila ashike ito dulu okupangela olutu loye kakele ashike komesho! Omumwainamati wange Jairo oku li monghalo idjuu ya tya ngaho. Ndele nande ongaho, ota hafele onghalamwenyo tai ti sha lela. Fimbo inandi hokolola kutya omolwashike a mona kutya onghalamwenyo yaye oi na eityo, nandi mu hokololele kombinga yondjokonona yaye.
Jairo okwa dalwa noludi lomukifi womouluvi (cerebral palsy) hau ifanwa spastic quadriplegia. * Omukifi oo ohau mu ningifa aha dule okupangela konyala olutu laye alishe. Ouluvi waye ihau longele kumwe neenhumba, nomolwaasho omatwikinino omakipa aye ohaa tifukile keembinga adishe nopehe na elipangelo. Omafimbo amwe Jairo ohe liyahameke eshi ta fangaula nonande hasho a hala. Ovanhu ovo hava kala popepi naye navo otashi dulika e va yahameke ngeenge inava lungama. Shinyikifa oluhodi, luhapu omaoko nomaulu aye ohaa kala a mangelwa kokatemba opo ku kelelwe oipongo ya tya ngaho.
OUYAHAME OO A PITA MUWO ESHI TA KULU
Eshi Jairo ta ende ta kulu okwa kala ta yahama neenghono. Ofimbo a li e na eemwedi nhatu, okwa tameka okukala ha fi oshinhona osho sha li hashi mu ningifa a kale ehe shii apa e li. Luhapu meme okwa li ha kala e mu kwete e mu diinina noku mu twala diva koshipangelo ta diladila kutya okwa fya.
Omolwokukala ta fangaula, omakipa aye okwa ka lemana. Eshi a li e na omido 16, omakipa aye opeenho okwa li a dja ponhele nokwa li a pumbwa etando la kwata moiti. Ohandi dimbuluka eshi a li ta kwena mokule kouyahame onguloshi keshe konima yetando.
Omolwounghundi oo wa kwata moiti, Jairo oha kala e likolelela filufilu kuvamwe ve mu yambidide keshe efiku ngaashi oku mu pa oikulya, oku mu djaleka noku mu nangeka. Luhapu meme natate ovo have mu yambidida. Nonande Jairo okwa pumbwa ekwafo efimbo keshe, ovadali vetu ohave mu dimbulukifa alushe kutya onghalamwenyo yaye inai likolelela ashike kovanhu ndele nokuKalunga yo.
ONGHEDI IPE YOKUKWATAFANA NA-JAIRO
Ovadali vetu Eendombwedi daJehova nova kala hava leshele Jairo omahokololo Ombibeli okudja kounona. Ove shii kutya omunhu ota dulu ashike okukala nonghalamwenyo tai ti sha ngeenge e na ekwatafano liwa naKalunga. Nonande Jairo oku na olutu inali kola olo hali kindjike alushe, okwa li ta dulu okukala e na eteelelo la twa nola kola. Kakele kaasho, ovadali vetu okwa li hava kala tave lipula ngeenge Jairo ota dulu ngoo okushiiva Ombibeli.
Efiku limwe eshi Jairo a li okaana, tate okwe mu lombwela a ti: “Jairo, popya naame.” Opo nee tate okwa weda ko vali a ti: “Ngeenge ou hole nge shili, oto shi ningi!” Eshi tate e mu pula a tumbule nande oshitya ashike shimwe, Jairo okwa li a hovela okukengela omahodi. Nonande okwa li a kendabala okupopya kombinga yomaliudo aye ta longifa oitya, okwa li ashike ta domokotola. Osha li sha udifa nai tate eshi a kwenifa Jairo. Ashike elinyengo olo ola ulika kutya Jairo okwa uda ko osho tate e mu lombwela. Oupyakadi ou li ashike opo kutya iha dulu okupopya.
Konima yefimbo linini, ovadali vetu ova ka didilika kutya Jairo omafimbo amwe ohe linyengifa omesho aye nelalakano lokuyelifa omadiladilo nomaliudo aye. Okwa li hashi mu nyemateke eshi ovanhu omafimbo amwe vali ihava udu ko osho a hala okutya. Ashike eshi ovadali vetu ve lihonga okukala hava lesha omesho aye noku mu pa osho a hala, okwa li ha kala a hafa unene. Oyo oyo onghedi yaye yokuulika kutya okwa pandula.
Omunawino wokukwafela ovanhu ovo ve na ounghundi wokupopya okwa li e tu lombwela kutya opo tu kale hatu kundafana nawa, otu na okukala hatu yelula pombada omake aeshe ngeenge hatu mu pula a tye heeno ile ahowe. Eke lokolulyo otali ti heeno omanga lokolumosho tali ti ahowe. Kungaho, okwa li ta dulu okuyukifa omesho aye keke olo li li mondjila.
ONGHATU YA FIMANENENA MONGHALAMWENYO YA-JAIRO
Eendombwedi daJehova ohadi ningi oyoongalele inini naayo yakula lutatu momudo opo hapa yandjwa oipopiwa. Jairo okwa li ha kala alushe a hafa pefimbo loshipopiwa sheninginifo. Efiku limwe, eshi a li e na omido 16, tate okwa li e mu pula a ti: “Jairo, owa hala okuninginifwa?” Divadiva okwa li a tala keke lokolulyo latate, tashi ulike kutya okwa li a hala okukatuka onghatu oyo. Tate okwe mu pula vali a ti: “Owa udanekela ngoo Kalunga meilikano u mu longele onghalamwenyo yoye aishe?” Divadiva okwa li vali a tala keke lokolulyo latate. Osho okwa li tashi ulike kutya Jairo okwa li e liyapulila Jehova.
Konima yeenghundafana dopaMbibeli, okwa li sha yela mo kutya Jairo okuudite ko eityo leninginifo lopaKriste. Onghee hano, mo 2004 okwa li a nyamukula epulo olo la fimanenena tali ti: “Mbela owe liyapulila Jehova u longe ehalo laye?” Jairo okwa li a nyamukula epulo olo mokuyelula omesho aye pombada, osho sha li onghedi yaye yokutya heeno. Kungaho, okwa li a ninginifwa e li Ondombwedi yaJehova eshi a li e na omido 17.
OMESHO A YANDJA ELITULEMO KOINIMA YOPAMHEPO
Mo 2011, Jairo okwa li a mona onghedi ipe yokukwatafana novanhu, okombiyuta hai wilikwa komesho. Okombiyuta oyo ohai tale omalinyengo omuni yeisho opo i dule okuhoolola oufano ovo ve li kokombiyuta. Ngeenge owa pakuma ile wa konenene pokafano konhumba ongaashi ashike omunhu ta findi kokamhuku (mouse) kokombiyuta. Okombiyuta oyo oi na omafano oo haa tolokwa moitya ile momatumbulo opo a kwafele Jairo a kwatafane navamwe. Ngeenge okwa pakuma pukamwe komoufano ovo, okombiyuta ohai fatulula efano olo meendjovo dokupwilikinwa dopaelektronika.
Jairo okwa li a halelela okukwafela vamwe pamhepo eshi eudeko laye lopaMbibeli tali hapupala. Pekonakonombibeli loukwaneumbo wetu lokoshivike, luhapu oha tale kwaame nokokombiyuta yaye lwoikando. Oyo oyo onghedi yaye ha dimbulukifa nge ndi shange omatyekosha oo ta ka yandja pokwoongala kwopaKriste keongalo pefimbo leenghundafana domapulo nomanyamukulo.
Ngeenge ta yandje etyekosha pokwoongala, oha tale kokombiyuta yaye opo a finde pokafano oko ke li mondjila, opo nee ewi lopaelektronika ohali udika kwaaveshe. Oha kala te limemesha ngeenge a twa omukumo oilyo yeongalo nomatyekosha aye. Alex, umwe womookaume kaJairo, okwa ti, “Ohandi kala alushe nda kumwa ngeenge Jairo ta yandje omatyekosha.”
Jairo oha longifa yo omesho aye opo a lombwela vamwe kombinga yeitavelo laye. Onghedi imwe omo he shi ningi omokufinda kamwe komoufano ovo va fanekwa oshikunino shi na oinamwenyo novanhu vomomihoko adishe tava hafele onghalamwenyo. Ngeenge okwa findi pokafano oko, ewi lokokombiyuta yaye ohali ti: “Ombibeli oya udaneka kutya edu otali ka ninga oparadisa omo itamu ka kala ouyahame nefyo, Ehololo 21:4.” Ngeenge omupwilikini okwa ulike ohokwe, Jairo oha findi vali kokombiyuta yaye ndele tai ti, “Mbela ino hala okukonakona Ombibeli naame?” Shihokwifa, tatekulu okwa li a tambula ko ekonakonombibeli. Oshihafifa okumona nghee Jairo ta hongo tatekulu Ombibeli pamwe nOndombwedi ikwao. Tatekulu okwa li a ninginifwa poshoongalele shoshitukulwa muAuguste 2014 muMadrid.
Okulongela Kalunga kwaJairo okwa didilikwa mo yo kovahongi vokofikola yavo. Rosario, omunawino oo he mu kwafele shi na sha nounghundi waye wokupopya, okwa ti: “Ngeenge onda ka hala fiku limwe okuya melongelokalunga lonhumba, ohandi ka ninga umwe womEendombwedi daJehova. Onda mona nghee eitavelo laJairo le mu kwafela a kale nonghalamwenyo i na elalakano lashili nonande oku li monghalo idjuu.”
Jairo oha kala a hafa unene ngeenge handi mu leshele eudaneko lOmbibeli olo tali ti: “Oshingudu otashi ka nuka ngaashi omenye nelaka laau ha kokoma, otali imbi nokukuwilila.” (Jesaja 35:6) Nonande omafimbo amwe oha kala a teka omukumo, luhapu oha kala a hafa molwaashi oha kala e lipyakidila noinima yopamhepo noha kala nOvakriste vakwao. Etaleko liwa neitavelo laye la pama otali ulike kutya okulongela Jehova oko ashike taku dulu okuningifa onghalamwenyo i kale tai ti sha.
^ okat. 5 Outumbulilo Cerebral palsy (CP) luhapu ohau longifwa kokuulika kouluvi wa yahamekwa oo hau piyaaneke elinyengo lolutu. Ohau dulu yo okuningifa omunhu a kale ta fi oshinhona, e na oupyakadi wokulya nokukala iha popi nawa. Omukifi wo-Spastic quadriplegia ou li oludi lomukifi wo-CP oo wa kwata moiti nohau dulu okuningifa omatwikinino aeshe omakipa a kale a kukuta nofingo ye liefa.


text:
EHOKOLOLO 97
Jesus te uya muJerusalem e li ngaashi Ohamba
KONIMA yefimbo lixupi okudja eshi Jesus a li a twikulula ovapofi ovo twa kundafana mehokololo la tetekela, Jesus novahongwa vaye ova li ve uya pokamukunda kanini ke li popepi naJerusalem. Okwa lombwela ovahongwa vaye vavali a ti: ‘Indeni mokamukunda oko notamu ka hanga mo ondongi ya pandekwa, i pandukululeni, ndele tamu i eta kwaame.’
Eshi Jesus a etelwa ondongi oyo, okwa londa kuyo, ndele ta i kuJerusalem osho sha li popepi elela. Eshi e uya popepi naJerusalem, ongudu inene yovanhu ya dja moshilando oya li ye uya oku mu shakeneka. Ovanhu vahapu ova li ve lidula oikutu yavo yokombada nove i yala mondjila. Vamwe ova li va teta oivale yomilunga nove i yala yo mondjila, ndele ova li tava ingida tava ti: ‘Kalunga nangeka noupuna ohamba ei ye uya medina loye!’
Nalenale, ohamba oyo opo ya nangekwa po muIsrael oya li hai londo kondongi onyasha, ndele tai i kuJerusalem opo i ka shiivike kovanhu. Jesus osho naanaa naye a li a ninga. Ovanhu ovo u wete mefano olo ova li tava ulike kutya ova hala Jesus a ninge ohamba yavo. Ndele havanhu aveshe va li va hala Jesus a ninge ohamba. Osho ohatu dulu oku shi mona mokutala kwaasho sha li sha ningwa po eshi Jesus a li a ya kotembeli.
Pefimbo opo, Jesus okwa li a twikulula ovapofi nokwa li a velula oingudu motembeli. Eshi ounona va li va mona ashishe osho Jesus a ninga, ova li tave mu hambelele pombada. Ndele osho osha li sha handukifa ovapristeri nova li va pula Jesus tava ti: ‘Ou udite tuu eshi ounona tava ti?’
Jesus okwe va nyamukula a ti: ‘Heeno, inamu lesha hamba mOmbibeli, apa tai ti: “Kalunga ota hambelelwa momakanya ounona”?’ Onghee hano, ounona ova li tava tange ohamba yaKalunga.
Mbela inatu hala okukala hatu ningi ngaashi ounona ovo? Ovanhu vamwe otashi dulika va kale tava kendabala oku tu mweneka tuha popye shi na sha nouhamba waKalunga. Ndele otu na okukala hatu lombwele ovanhu vakwetu shi na sha noinima ikumwifi oyo Jesus ta ka ningila ovanhu.
Eshi Jesus a li kombada yedu, efimbo laye lokupangela e li ohamba kala li la fika. Mbela ota ka hovela okupangela naini e li ohamba? Ovahongwa vaJesus ova li yo va hala okushiiva kutya Jesus ota ka hovela okupangela naini. Ohatu ke lihonga shi na sha naasho mehokololo tali landula.
Mateus 21:1-17; Johannes 12:12-16.


text:
ETUKULWA 9
Okwa li a katuka pandunge
1-3. (a) Osha enda ngahelipi opo oupyakadi u holoke meumbo looAbigail? (b) Ohatu ke lihonga shike kombinga yomukainhu oo mudidilikwedi?
ABIGAIL okwa li e wete kutya omulumenhu umwe omunyasha okwa lyalyakana. Okwa li e na etomheno liwa lokukala a tila molwaashi opa li tapa ka holoka oupyakadi munene. Konima ashike yokafimbo kaxupi, ovakwaita 400 lwaapo ova li mondjila opo va ka dipae ovalumenhu aveshe vomoukwaneumbo waNabal, omushamane waAbigail. Omolwashike mbela?
2 Oupyakadi owa li wa etifwa kuNabal, molwaashi okwa li a katuka nonyanya nonodino ngaashi shito. Ndele pomhito oyo, okwa li a tuka David, omuwiliki wetangakwaita lidiinini nola deulwa nawa, naasho osha li tashi dulu okutwala oukwaneumbo waye moshiponga. Ashike omulumenhu umwe omunyasha, tashi dulika omufita woimuna yaNabal, okwa li a ya kuAbigail nelineekelo kutya ota ka ninga po sha opo a xupife oukwaneumbo wavo. Ndele mbela omukainhu oo okwa li ngoo ta dulu okuninga po sha opo a kelele etangakwaita olo?
Mbela omukainhu umwe okwa li ngoo ta dulu okuninga po sha opo a kelele etangakwaita?
3 Tete natu ka kundafaneni pauxupi kombinga yomukainhu oo mudidilikwedi. Abigail okwa li lyelye? Mbela oupyakadi oo owa li wa hovela ngahelipi? Oshike mbela hatu dulu okulihonga moshihopaenenwa shaye sheitavelo?
‘Okwa li e neendunge nomuwa okutala’
4. Nabal okwa li omunhu a tya ngahelipi?
4 Abigail naNabal kava li ovalihomboli tava wapalelafana. Abigail okwa li omukainhu muwa, ndele Nabal okwa li omushamane e na eenghedi dii. Ashike Nabal okwa li oshipuna nokwa li e litala ko kutya okwa fimana. Ndele mbela ongahelipi ovanhu va li have mu tale ko? Osha pumba okuhanga mOmbibeli omunhu ta popiwa e na omaukwatya mai a fa aNabal. Edina laye otali ti “elai.” Mbela edina olo okwe li lukwa kovadali vaye ile oshilukadina e shi lukwa eshi a kula omolwomalihumbato aye? Kashi na nee mbudi kutya okwe li lukwa kulyelye, okwa li ha kala metwokumwe neityo ledina laye. Nabal okwa li ‘mukukutu noku neenghedi dii.’ Okwa li omukwanyanya nongholwe, a li ha tilika apeshe noka li e holike. — 1 Sam. 25:2, 3, 17, 21, 25.
5, 6. (a) Omaukwatya aAbigail elipi u wete mawa unene? (b) Omolwashike tashi dulika Abigail a li a hombolwa komulumenhu oo e na oikala ii?
5 Abigail okwa li a yooloka ko filufilu kuNabal. Edina laye otali ti, “Tate okwe lihafifa.” Ooxe vahapu ohava kala ve udite etumba okukala ve na ovanakadona vawa, ashike ooxe ovanaendunge ohava kala va hafa unene tuu ngeenge ovana vavo ve na omaukwatya mawa. Luhapu ovanhu ovo va shitika ihava kala ve wete sha pumbiwa okukulika omaukwatya ngaashi eendunge, ounongo, ouladi nosho yo eitavelo. Ashike Abigail hasho a li ngaho. Ombibeli oye mu popya kutya okwa li omunaendunge nokwa shitika. — Lesha 1 Samuel 25:3.
6 Otashi dulika vamwe kunena ve lipule kutya omolwashike omukainhu oo muwa a li a hombolwa komulumenhu e na oikala ii. Dimbuluka kutya pefimbo lOmbibeli, ovanhu vahapu ova li hava kongelwa ookaume kopahombo kovadali. Ndele nonande omunhu okwa kongo ye mwene, okwa li ha pumbwa okupewa epitikilo kovadali. Mbela ovadali vaAbigail ova li va hokwa ohombo oyo ile tashi dulika ovo va li ve mu kongela Nabal molwaashi a li e na oupuna nokwa tumbala? Mbela ova li va fininikwa koluhepo? Kashi na nee mbudi kutya onetomheno lashike, oupuna waNabal kawa li we mu ningifa a kale omushamane muwa.
7. (a) Oshike osho ovadali kunena ve na okuhenuka ngeenge ova hala okuhonga ovana vavo va kale ve na etaleko la yuka li na sha nohombo? (b) Abigail okwa li a tokola okuninga shike?
7 Ovadali ovanaendunge ohava hongo noukeka ovana vavo va kale ve na etaleko la yuka li na sha nohombo. Ihava hongo nande ovana vavo va hombolwe omolwoupuna, ile ve va fininike va endelafane omanga ve li ovanyasha vehe na owino wokuwanifa po oinakuwanifwa yovalihomboli. (1 Kor. 7:36) Ashike Abigail ka li vali e na omhito yokudiladila shi na sha noinima oyo. Kashi na nee mbudi kutya onetomheno lilipi, okwa li a hombolwa kuNabal nokwa li a kendabala okupondola nonande okwa li meenghalo didjuu.
‘Okwe va tuka’
8. Nabal okwa li a tuka lyelye, nomolwashike hatu dulu okutya kasha li pandunge okuninga ngaho?
8 Nabal okwa li a djuupaleka onghalo yaAbigail. Okwa li a tuka David, omupiya waJehova omudiinini oo a li a vaekwa komuprofeti Samuel, shi li euliko kutya okwa hoololwa kuKalunga a ninge ohamba ponhele yaSaul. (1 Sam. 16:1, 2, 11-13) David okwa li a faduka po ohamba Saul oyo ya li ye mu twila ondubo noya li ya hala oku mu dipaa, nokwa ka kala mombuwa novakwaita vaye ovadiinini 600.
9, 10. (a) David novakwaita vaye ova li monghalo ya tya ngahelipi omo va li tava xupu noudjuu? (b) Omolwashike Nabal a li e na okupandula osho a li a ningilwa kuDavid novakwaita vaye? (Tala yo eshangelo lopedu lokatendo 10.)
9 Nabal okwa li ha kala muMaon ndele okwa li ha longele muKarmel omo tashi dulika a li e na epya. * Oilando oyo oya li i na oulifilo muwa weedi, naNabal okwa li e na eedi 3 000. Ndele oya li ya dingililwa kofuka. Kolukadi layo okwa li ku na ombuwa inene yaParan. Ofimbo koushilo kwa li ku na Efuta lOmongwa olo la tavakana meenhele di yadi omalufilu nomakololo. David novakwaita vaye ova kala tava xupu noudjuu meenhele odo, nosha yela kutya ova li hava kongo oikulya yavo nokulididimikila omaudjuu mahapu. Ova li hava mono lwoikando ovalumenhu ovanyasha ovo va li hava lifa oimuna yoshipuna Nabal.
10 Mbela ovakwaita ovo va li hava longo noudiinini ova li va ungaunga ngahelipi novafita ovo? Okwa li shipu kuvo okukala ngeno tava kufa peedi efimbo nefimbo, ndele hasho va li va ninga. Mepingafano naasho, ova li va amena oufita novapiya vaNabal. (Lesha 1 Samuel 25:15, 16.) Eedi novafita ova li tava dulu okuhangwa koiponga molwaashi oilyani oya li ihapu pefimbo opo. Eengaba daIsrael dokolukadi oda li popepi, nomolwaasho eembudi dokoilongo imwe oda li hadi va ponokele lwoikando. *
11, 12. (a) Ongahelipi David a li a ulika kutya oku na elungi nefimaneko metumwalaka olo a li a tumina Nabal? (b) Oshike sha li sha puka shi na sha nonghedi omo Nabal a li e linyenga ketumwalaka laDavid?
11 Otashi dulika sha li shidjuu kuDavid okupalula ovakwaita vaye aveshe mombuwa. Nomolwaasho, efiku limwe okwa li a tuma ovatumwa 10 va ka pule ekwafo kuNabal. David okwa li a hoolola omhito tai wapalele. Osha li efimbo loshivilo shokukulula eedi, efimbo opo ovanhu va li hava kala ve na omhepo yokuyandja nova hafa. David okwa li yo a longifa oitya ya hoololekeka nomautumbulilo oo taa ulike efimaneko. Okwe lipopya ta ti, “omona woye David,” tashi dulika e shi ninga monghedi yefimaneko okuulika kutya Nabal omukulunhu kuye. Mbela Nabal okwa li e linyenga ngahelipi? — 1 Sam. 25:5-8, yelekanifa no-NW.
12 Okwa li a handuka neenghono. Omulumenhu omunyasha oo a tumbulwa pehovelo loshitukulwa eshi okwa lombwela Abigail kutya Nabal okwe “va tuka.” Nabal oo a li muluva okwa li ta tanguna shi na sha nomingome daye di na ondilo, omeva nombelela yaye oyo a toma. Okwa ula David kutya ke na oshilonga, nokwe mu faafanifa nomupiya oo a ya onhapo mwene waye. Nabal otashi dulika a li e na etaleko la fa laSaul, oo a li e tonde David. Ashike aveshe vavali kava li ve na etaleko la fa laJehova. Kalunga okwa li e hole David nokwa li e mu tala ko e li ohamba yomonakwiiwa yaIsrael, ndele hangaashi omupiya omunashibofa. — 1 Sam. 25:10, 11, 14.
13. (a) David okwa li e linyenga ngahelipi potete eshi a tukwa kuNabal? (b) Efinamhango olo li li muJakob 1:20 otali tu hongo shike kombinga yonghatu oyo David a li a katuka?
13 David okwa li a handuka neenghono eshi ovatumwa vaye va li ve mu shiivifila osho sha ningwa po. Opo nee, okwa lombwela ovakwaita vaye ta ti: “Keshe umwe [womunye] na djale eongamukonda laye!” David okwa li e lilongekida okulwa, nokwa kwatela komesho ovakwaita vaye 400 opo va ka lwe. Okwa li a ana kutya ota ka dipaa omulumenhu keshe womoukwaneumbo waNabal. (1 Sam. 25:12, 13, 21, 22) Osha li shi shii okuudiwa ko eshi David a li a handuka, ashike onghedi omo a li a ulika ehandu laye oya li ya puka. Ombibeli oya ti: “Ehandu lomulumenhu ihali longo osho sha yuka koshipala shaKalunga.” (Jak. 1:20) Ndele mbela Abigail okwa li ta ka xupifa ngahelipi oukwaneumbo wavo?
‘Eendunge doye nadi nangekwe noupuna’
14. (a) Omeityo lilipi Abigail a li a katuka onghatu yotete opo a pukulule epuko laNabal? (b) Oshilihongomwa sha fimana shilipi hatu dulu okulihonga meyooloko olo la li pokati kaNabal naAbigail? (Tala yo eshangelo lopedu.)
14 Ohatu dulu okutya Abigail okwa li a katuka onghatu yotete opo a pukulule epuko olo linene. Mepingafano nomushamane waye Nabal, Abigail okwa li a pwilikina nelitulemo. Omulumenhu omunyasha okwa li yo a popya kutya molwashike pehe na oo a lombwela Nabal oshinima osho, eshi a ti: “Ye mwene omukolokoshi, onghee hano kape na nomunhu ta dulu okupopya naye.” * (1 Sam. 25:17) Shinyikifa oluhodi, Nabal ka li a hala okupwilikina molwaashi okwa li e litala ko a fimana. Ovanhu vahapu kunena navo ovalinenepeki. Ashike omulumenhu omunyasha okwa li e shii kutya Abigail hasho e li ngaho, nomolwaasho a li e mu shiivifila oupyakadi oo.
Mepingafano naNabal, Abigail okwa li ha pwilikine nelitulemo
15, 16. (a) Abigail okwa li a ulika ngahelipi kutya okwa fa omukulukadi muwa oo a hokololwa membo lOmayeletumbulo? (b) Omolwashike onghatu oyo Abigail a li a katuka itai ulike kutya okwa li a tukululila oshibofa oukwamutwe womushamane waye?
15 Abigail okwe lipula ndele ta katuka meendelelo. Ombibeli oya ti: ‘Abigail okwa kufa diva.’ Oshitya “diva” osha longifwa lwoikando ine mehokololo eli eshi taku popiwa shi na sha naAbigail. Okwa li a longekidila David novakwaita vaye eeshali, mwa kwatelwa omingome, omaviinyu, ombelela yodi, oilya ya fengwa, oikuki yeeviinyu da kukutikwa nosho yo yeenghwiyu. Osha yela kutya Abigail okwa li e shii kutya ove na shike moukwaneumbo wavo nosho yo oinakuwanifwa yaye, ngaashi naanaa omwalikadi muwa oo a ka hokololwa lwanima membo lOmayeletumbulo. (Omayel. 31:10-31) Okwa li a tetekelifa ovapiya vaye neendja odo, opo nee ye ta shikula ko. Ombibeli oya ti: “Ndelenee ina shiivifila sha omulumenhu waye Nabal.” — 1 Sam. 25:18, 19.
16 Mbela osho osha hala okutya Abigail okwa li a tukululila oshibofa oukwamutwe womushamane waye? Ahowe; kaleka momadiladilo kutya Nabal okwa li a ungaunga nai nomupiya waJehova omuvaekwa, naasho osha li tashi dulu okudipaifa oilyo ihapu youkwaneumbo waye oyo ya li ihe na ondjo. Mbela Abigail ita ka kala a fa ta yambidida epuko lomushamane waye ngeenge okwa dopa okukatuka onghatu? Pomhito oyo, okwa li e na okudulika kuKalunga ponhele yokudulika komushamane waye.
17, 18. Abigail okwa li a ninga shike eshi va shakena naDavid, okwa ti shike noshike sha li sha ningifa eendjovo daye di pondole?
17 Konima yefimbo lixupi, Abigail ova ka shakena naDavid novakwaita vaye. Natango pomhito ei okwa li a katuka onghatu diva eshi a li a dja ko kondongi ndele te linyongamene puDavid. (1 Sam. 25:20, 23) Opo nee, okwe mu mbubulila omutima waye, nokwe mu indila a mana mo opo a file onghenda omushamane waye noukwaneumbo wavo. Oshike sha li sha ningifa eendjovo daye di pondole?
18 Okwa li e udite a fa oye a etifa oupyakadi oo nokwa pula David e mu dimine po. Okwa li a dimina shili kutya omushamane waye elai ngaashi edina laye tali ti, notashi dulika a li a popya kutya David ote ke lidinifa ashike ngeenge okwa katukile onghatu omunhu a tya ngaho. Okwa li a ulika kutya okwe lineekela David e li omukalelipo waJehova, nokwa dimina kutya okwa li ta lu “oita yOmwene.” Okwa ulika yo kutya oku shii osho Jehova a udaneka shi na sha naDavid nosho yo ouhamba, eshi a ti: ‘Omwene te ku ningi ohamba yaIsrael.’ Shimwe vali, Abigail okwa li a ladipika David aha katuke onghatu oyo tai ke mu etela etimba lohonde ile oyo lwanima tai ke mu ‘nyikifa oluhodi,’ sha hala okutya, tai ke mu ningifa a kale e na eliudo tali mu vele ombedi. (Lesha 1 Samuel 25:24-31.) Odo kada li tuu eendjovo diwa notadi kumu omutima!
19. David okwa li e linyenga ngahelipi keendjovo daAbigail, nomolwashike a li e mu pandula?
19 Mbela David okwa li e linyenga ngahelipi? Okwa tambula ko oinima oyo a li a etelwa kuAbigail ndele ta ti: “Omwene Kalunga kaIsrael na hambelelwe, ou e ku tuma nena okushakeneka nge! Neendunge doye nadi nangekwe noupuna, eshi wa kelela nge nena okutula etimba lohonde.” Okwa li e mu pandula omolwouladi waye eshi a endelela e ke mu shakeneke, nokwa li a dimina kutya okwe mu kelela aha kale e na etimba lohonde. Okwe mu lombwela ta ti: “Inda nombili keumbo,” nokwa weda ko nelininipiko ta ti, “Ame nde ku uda.” — 1 Sam. 25:32-35.
“Tala, omupiya woye omukainhu”
20, 21. (a) Omolwashike shihokwifa eshi Abigail a li a shuna nehalo liwa komushamane waye? (b) Abigail okwa li a ulika ngahelipi kutya oku na ouladi neendunge eshi a hoolola efimbo opo a li ta ka popya naNabal?
20 Eshi David naAbigail va tukauka, Abigail otashi dulika a kala ta diladila kombinga yokushakena kwavo, notashi dulika a li a mona kutya ope na eyooloko pokati komushamane waye omukwanyanya, nomulumenhu oo omudiinini nomunalukeno. Ndele ina kala ashike ta diladila koinima oyo. Ombibeli oya ti: ‘Abigail okwe ke uya kuNabal.’ Okwa li a shuna komushamane waye nokwa li a tokola toko okuwanifa po oinakuwanifwa yaye ngaashi ta dulu. Ndele okwa li e na oku mu lombwela kombinga yeeshali odo a li a pa David novakwaita vaye molwaashi okwa li e na oufemba woku shi shiiva. Okwa li yo e na oku mu lombwela shi na sha noupyakadi oo wa li ngeno tau ke va hanga, fimbo ine shi uda kovanhu vamwe ve lili, opo shihe ke mu fife ohoni. Ashike ka li ta dulu oku mu lombwela pefimbo opo, molwaashi okwa li a teleka oitendele ya fa yohamba nokwa li a kolwa neenghono. — 1 Sam. 25:36.
21 Abigail okwa li a ulika vali kutya oku na ouladi neendunge eshi a li a teelela a ka popye naNabal ongula yefiku la landula ko opo a hange a kololokwa. Nabal otashi dulika a ka ude ko molwaashi omadiladilo aye otaa ka kala e li ponhele, ashike otashi dulika a ka handuke yo diva. Ndele nande ongaho, Abigail okwa li a ya kuye, noku mu lombwela ehokololo alishe. Otashi dulika a li a teelela Nabal e mu tangunine a handuka, ile nokuli e mu denge. Ndele ponhele yaasho, Nabal okwa kala ashike omutumba a mwena, ite linyenge. — 1 Sam. 25:37.
22. Oshike sha li sha ningilwa Nabal, noshike hatu lihongo shi na sha nelongifo leenghono keshe moukwaneumbo?
22 Mbela oshike sha li sha ningwa po shi na sha naNabal? Ombibeli oya ti: “Omutima waye wa fya meni laye, ndele ye a li ngaashi emanya.” Otashi dulika a li a hakukilwa koudu wombada. Ashike okwa ka fya konima yomafiku 10, ndele hamolwomatomheno opaunamiti. Ombibeli oya ti: “Omwene okwa denga Nabal, ndele ye okwa fya.” (1 Sam. 25:38) Omolwedipao olo la li pauyuki, Abigail okwa li a manguluka ko kohombo oyo ya li idjuu. Nonande Jehova iha dipaa ovanhu kunena pashikumwifilonga, ehokololo olo otali tu dimbulukifa kutya oha kala e wete elongifo leenghono keshe moukwaneumbo, nota ka yukifa oinima pefimbo laye la wapala. — Lesha Lukas 8:17.
23. Abigail okwa li a mona vali enangeko noupuna lilipi, nokwa ulika ngahelipi kutya ka li e linenepeka eshi a li ta ka hombolwa kuDavid?
23 Kakele kokukala a manguluka ko kohombo oyo ya li idjuu, Abigail okwa li ta ka mona enangeko noupuna limwe vali. Eshi David a uda kutya Nabal okwa fya, okwa tuma ovatumwa va ka pule Abigail a ninge omukulukadi waye. Abigail okwa ti: “Tala, omupiya woye omukainhu a hala a ninge omupika womwene wange a koshe eemhadi dovapiya vomwene wange.” Osha yela kutya ka li e linenepeka eshi a li ta ka hombolwa kuDavid, nomolwaashi okwa li nokuli a hala a ka ninge omupika wovapiya vaye. Ombibeli oya popya vali kutya okwa li e liunganeka diva opo a ye kuDavid. — 1 Sam. 25:39-42.
24. Abigail okwa li a taalela omashongo elipi mohombo yaye ipe, ndele omushamane waye naKalunga kaye ova li ve mu tala ko ngahelipi?
24 Ashike eshi Abigail a hombolwa kuDavid inashi hala kutya ka li ta ka hangwa vali komaupyakadi. David okwa hangwa nale a hombola Ahinoam, ndele nonande Kalunga okwa li a efa ovanhu va hombole ombada, osha li hashi kala shidjuu neenghono kovakainhu ovadiinini vopefimbo lonale. David ka li a ninga ohamba natango. Okwa li e na okupita momaudjuu mahapu ofimbo ina ya koshipundi. Eshi Abigail a kala ta kwafele David momukokomoko wefimbo olo a kala naye, nolwanima okwe ke mu dalela okamati, okwa li e lihonga kutya oku na omushamane oo e mu lenga nohe mu amene. Pomhito imwe, okwa li nokuli e mu mangulula eshi a li a kwatwa po ombabyona. (1 Sam. 30:1-19) Onghee hano, David okwa li ha hopaenene Jehova Kalunga, oo e hole nokwa lenga ovakainhu ovanaendunge, ovaladi novadiinini.
^ okat. 9 Karmel oo ke fi Omhunda yaKarmel oyo ya li ya shiivika nawa noya li kokule kolundume, oko lwanima omuprofeti Elia a li a ka shakena novaprofeti vaBaal. (Tala Etukulwa 10.) Okwa li oshilando osho sha li komunghulo wombuwa yokolukadi.
^ okat. 10 David otashi dulika a li e udite kutya ngeenge okwa amene ovanamapya vomoshitukulwa noimuna yavo ota longele Jehova Kalunga. Pefimbo opo, Jehova okwa li a lalakanena oludalo laAbraham, Isak naJakob li kale moshilongo osho. Onghee hano, okuli amena liha ponokelwe kovanailongo noinima yalo ihava vakwe po keembudi osha li oshilonga shiyapuki.
^ okat. 14 Outumbulilo oo omulumenhu omunyasha a li a longifa otau ti lelalela, “omona waBelial (omunhu wongaho).” Etumbulo olo eshi la tolokwa mEembibeli dimwe ola kwatela mo ouyelele oo kutya Nabal omulumenhu “oo iha pwilikine komunhu nande oumwe” nopexulilo ola ti, “itashi kwafa sha okupopya naye.”


text:
Natu nyakukweni omolwehombolo lOdjona!
“Tu nyakukweni, fye tu hafeni . . . osheshi ehombolo lOdjona ola fika.” — EH. 19:7.
1, 2. (a) Ehombolo lilipi tali ka eta ehafo linene meulu? (b) Omapulo elipi a holoka po?
OHASHI pula lela efimbo okulilongekidila ehombolo. Moshitukulwa eshi otwa hala oku ka kundafana ehombolo le likalekelwa, ehombolo lOhamba. Oule womido 2 000 lwaapo da pita, omalongekido e na sha nehombolo olo okwa kala e li metifa. Paife efimbo lehombolo olo ola ehena popepi elela. Mafiku mombala yOhamba otamu ka udika oishikomwa neengudu domeulu otadi ka imba nehafo tadi ti: “Halleluya! Osheshi Omwene Kalunga ketu, Omunamapangelo aeshe a hovela okupangela. Tu nyakukweni, fye tu hafeni, fye tu mu pe efimano, osheshi ehombolo lOdjona ola fika, nomuhombolwa waye okwe lilongekida.” — Eh. 19:6, 7.
2 “Odjona” oyo ehombo layo tali ka etifa ehafo meulu oJesus Kristus. (Joh. 1:29) Ota ka kala a djala ngahelipi pehombolo laye? Omuvalekwa waye olyelye? Okwa kala ta longekidilwa ngahelipi ehombolo olo? Ehombolo olo otali ka ningwa naini? Mbela ovo ve na eteelelo loku ka kala nomwenyo fiyo alushe kombada yedu otava ka dula yo okuhafela ehombolo olo tali ka etifa ehafo meulu? Otwa teelela nodjuulufi oku ka mona omanyamukulo omapulo oo eshi hatu twikile nokukonakona Epsalme 45.
“OMUDJALO WAYO AUSHE OU NEDIMBA LIWA”
3, 4. (a) Oshike sha tongwa shi na sha nomudjalo wehombolo wOmuhomboli, noshike tashi ka wedela ko kehafo layo? (b) “Ovana veehamba oukadona” nosho yo “ovakainhu” ovo tava ka hafela pamwe nOmuhomboli otava faneke shike?
3 Lesha Epsalme 45:9, 10. Omuhomboli, Jesus Kristus, ota ka djala omudjalo wopauhamba u na oshinge. Nosha yeleka yo eshi taku tiwa kutya omudjalo waye otau di edimba liwa la fa ‘loimbodi yedimba liwa,’ ngaashi omirha nokassia, oyo ya li hai longifwa mokuninga omaadi mayapuki okuvaeka, oo kwa li haa longifwa kOvaisrael. — Ex. 30:23-25.
4 Oishikomwa yomeulu oyo tai ka hovela okushikwa eshi ehombolo li li pokuhovela otai ka weda ko kehafo lOmuhomboli. “Ovakainhu” ovo tava faneke oshitukulwa shehangano laKalunga lomeulu, olo la kwatela mo “ovana veehamba oukadona” ovo tava faneke ovaengeli ovayapuki, otava ka hafela pamwe nOmuhomboli. Itashi ka kala tuu shitunhula eshi ovaengeli tava ka imba tava ti: “Tu nyakukweni, fye tu hafeni . . . osheshi ehombolo lOdjona ola fika”!
NGHEE OMUVALEKWA A LONGEKIDILWA EHOMBOLO
5. “Omukainhu wOdjona” olyelye?
5 Lesha Epsalme 45:11, 12. Paife otu shii Omuhomboli oo ta popiwa. Mbela omuvalekwa waye olyelye? Omuvalekwa oo oku li ongudu yOvakriste ovavaekwa ovo ve li oilyo yeongalo olo tali wilikwa kuJesus Kristus. (Lesha Ovaefeso 5:23, 24.) Ovavaekwa ovo otava ka pangela pamwe naKristus mOuhamba waye wopaMessias. (Luk. 12:32) Ove li 144 000, nohava “shikula Odjona keshe apa tai i.” (Eh. 14:1-4) Otava ka ninga “omukainhu wOdjona” notava ka kala pamwe naye meulu. — Eh. 21:9; Joh. 14:2, 3.
6. Omolwashike ovavaekwa tava popiwa ve li “okakadona kohamba,” nomolwashike tava ladipikwa va ‘xupule oshiwana shavo’?
6 Mepsalme, omuvalekwa oo okwa popiwa e li “omona okakadona” nosho yo “okakadona kohamba.” (Eps. 45:14) ‘Ohamba’ oyo tai popiwa apa oyo lyelye? OJehova. Ovakriste ovavaekwa ove li “ovana” vaJehova. (Rom. 8:15-17) Molwaashi otava ka ninga omuvalekwa, ova ladipikwa taku ti: “Xupula oshiwana sheni novambuleni” pambelela. Onghee ove na okukala va ‘dama oinima yopombada, ndele hainima yokombada yedu.’ — Kol. 3:1-4.
7. (a) Kristus okwa kala ta longekidile ngahelipi omuvalekwa waye ehombolo lavo? (b) Omuvalekwa ye oha tale ko ngahelipi Omuhomboli waye womonakwiiwa?
7 Oule womafelemido, Kristus okwa kala ta longekidile omuvalekwa waye ehombolo lavo lomeulu. Omuyapostoli Paulus okwa ti kutya Kristus okwa kala e “hole eongalo, nokwe liyandja molwalo, opo e li yapule noku li yelife mekosho lomeva oneendjovo, opo a dule okukaleka ofika moipafi yaye mwene eongalo la yelifwa li he nedilo ile eengonyoto ile oinima inai wapala, ndelenee li kale liyapuki noli he noshipo.” (Ef. 5:25-27) Paulus okwa li yo a lombwela ovavaekwa vomuKorinto shonale a ti: “Handi mu kondjele nouladi waKalunga, osheshi onde mu [valekela] omulumenhu umwe, ndi etele Kristus okakadona ka koshoka.” (2 Kor. 11:2) Nomolwaasho Omuhomboli Ohamba Jesus Kristus okwa “hala” omuvalekwa waye, ile tu tye, okwa hokwa oupamhepo muwa womuvalekwa waye. Nomuvalekwa oo okwa tala ko Kristus e li ‘omwene waye’ nosho yo omushamane waye womonakwiiwa, nomolwaasho te ‘linyongamene kuye.’
ESHI OMUVALEKWA TA KA “TWALWA KOHAMBA”
8. Omolwashike sha yeleka eshi taku ti wa kutya omuvalekwa ‘omuwa’?
8 Lesha Epsalme 45:14, 15a. Omuvalekwa ota popiwa ta monika ‘nawa’ pefimbo lehombolo lavo. MEhololo 21:2, omuvalekwa oo ota yelekanifwa noshilando, Jerusalem Shipe, osho sha ‘djalekelwa omulumenhu washo.’ Oshilando osho shomeulu oshi “noshinge shaKalunga” noshi na evadimo la fa “emanya li nondilo, ngaashi yaspis tali vilima la fa kristalli.” (Eh. 21:10, 11) Ehololo ola hokolola nawanawa ewapalo loshilando osho. (Eh. 21:18-21) Onghee osha yukila ko eshi omupsalme ta ti kutya omuvalekwa ‘omuwa.’ Nosha yeleka okukala ngaho molwaashi ehombolo olo ehombolo lOhamba tai hombolele meulu.
9. Omuvalekwa ota ka twalwa “kwohamba” ilipi, nota i ko a djala ngahelipi?
9 Omuvalekwa oo ota ka twalwa kOmuhomboli, Ohamba yopaMessias. Omuhomboli oo okwa kala efimbo noule ta longekida omuvalekwa waye, te mu ‘yelifa mekosho lomeva oneendjovo’ ndele ta ningi ‘omuyapuki ehe noshipo.’ (Ef. 5:26, 27) Omuvalekwa oo okwa li yo e na okudjala monghedi tai wapalele ehombolo. Otaku tiwa kutya ‘momudjalo waye omwa tungilwa oingoli, nokwa “dikwa oikutu ya tungilwa omaluvala ndee taka twalwa kohamba.” Ehololo ola ti kutya okwa “pewa a djale oikutu yoliina itoka ya vilima noya yela. Oikutu oyo yoliina oyo ouyuki wovayapuki.” — Eh. 19:8.
‘EHOMBOLO OLA FIKA’
10. Ehombolo lOdjona otali ka ningwa naini?
10 Lesha Ehololo 19:7. Ehombolo lOdjona otali ka ningwa naini? Nonande okwa tiwa kutya ‘omuhombolwa okwe lilongekidila’ ehombolo, Ehololo inali popya kombinga yanghee ehombolo la enda. Ponhele yaasho, ola landulifa ko oiningwanima oyo tai ka ningwa lwopexulilo loudjuu munene. (Eh. 19:11-21) Mbela osho osha hala okutya ehombolo olo otali ka ningwa fimbo Ohamba oyo i li Omuhomboli inai mana olwoodi layo nokufinda filufilu? Hasho nandenande. Otu na okudimbuluka kutya omamoniko omEhololo inaa shangwa palandulafano loiningwanima. Ashike mEpsalme 45, ehombolo olo lOhamba ola ningwa konima eshi ohamba ya mangela moshiya shayo omukonda ‘nokukala omunelao mokufinda’ ovatondi vayo. — Eps. 45:4, 5.
11. Oiningwanima i na sha nokufindana kwaKristus otai ka landulafana ngahelipi?
11 Oiningwanima i na sha nokufindana kwaKristus otai ka landulafana ngaha: Tete ‘ombwada inene,’ Babilon Shinene, ouhamba womounyuni aushe womalongelokalunga oipupulu, otai ka tokolwa. (Eh. 17:1, 5, 16, 17; 19:1, 2) Opo nee Kristus ota ka tokola oshixupe shonghalelo aishe yaSatana yokombada yedu noku i hanauna po puHarmagedon, “oita mefiku linene laKalunga omunamapangelo aeshe.” (Eh. 16:14-16; 19:19-21) Xuuninwa, Ohamba oyo i li Omukwaita otai ka findana filufilu eshi tai ka umbila Satana neendemoni daye mombwili, opo vaha hongaule vali ovanhu. — Eh. 20:1-3.
12, 13. (a) Ehombolo lOdjona otali ka ningwa naini? (b) Oolyelye meulu tava ka hafela ehombolo lOdjona?
12 Ngeenge Ovakriste ovavaekwa va fi pefimbo lokukala po kwaKristus, ohava nyumuninwa omwenyo womeulu. Konima eshi Babilon Shinene sha hanaunwa po, Jesus ota ka ongela meulu oilyo aishe yongudu yomuvalekwa. (1 Tes. 4:16, 17) Onghee hano, oilyo aishe yongudu ‘yomuhombolwa’ otai ka hangwa i li meulu ofimbo oita yaHarmagedon inai hovela. Opo nee konima eshi oita oyo ya luwa, ehombolo lOdjona otali ka hovela. Itashi ka kala tuu omhito itunhula! Ehololo 19:9 ola ti: “Ovanelao [ovovo] va ifanwa kehombolo lOdjona.” Nopehe nomalimbilo, oilyo yongudu yomuvalekwa 144 000 otai ka kala ya hafa neenghono. Ohamba oyo i li Omuhomboli nayo otai ka kala ya hafa neenghono eshi ovapangeli pamwe nayo aveshe tava ka ‘lya nokunwa pafaneko poshililo shayo mouhamba wayo.’ (Luk. 22:18, 28-30) Ashike Omuhomboli nomuvalekwa havo ashike tava ka kala va hafa omolwehombolo olo.
13 Ngaashi sha popiwa nale metetekelo, eengudu domeulu otadi ka ingida tadi ti: ‘Tu nyanyukweni, fye tu hafeni, fye tu pe [Jehova] efimano, osheshi ehombolo lOdjona ola fika, nomuhombolwa wayo okwe lilongekida.’ (Eh. 19:6, 7) Ongahelipi kombinga yovapiya vaJehova vokombada yedu? Mbela navo otava ka hafa omolwehombolo olo?
“OTAVA ENDIFWA NEHAFO”
14. “Oukadona” ovo ve li ‘ookahewa’ komuvalekwa, tava popiwa mEpsalme 45, ovo oolyelye?
14 Lesha Epsalme 45:13, 15b, 16. Omuprofeti Sakaria okwa xunganeka kutya pefimbo lexulilo ovanhu vomoiwana i lili noku lili ova li tava ka dimina nehafo okweendafana noshixupe shaIsrael yopamhepo. Okwa ti: “Omafiku tuu enya ovalumenhu omulongo vomomalaka aeshe oiwana otava ka kwata koshikutu shomulumenhu Omujuda nokukanyatela ko, ndee tava ti: Ofye twa hala okweenda pamwe nanye, osheshi ofye twa uda, nokutya Kalunga eli pamwe nanye.” (Sak. 8:23) MEpsalme 45:13, “ovalumenhu omulongo” ovo vopafaneko ova popiwa ve li “ovanhu vomuTiros” nosho yo ‘ovanenenhu.’ Ohava etele oshixupe shovavaekwa omilongelo, molwaashi ova hala shi kale she va ‘hokwa’ noshi va kwafele pamhepo. Okudja mo 1935, ovavaekwa ova kwafela ovanhu va tya ngaho omamiliyona, ve va ‘twala kouyuki.’ (Dan. 12:3) Osho osha kwafela ookaume ovadiinini vOvakriste ovavaekwa ovo va koshola eenghalamwenyo davo ndele tava ningi oukadona elela vopamhepo. “Oukadona” ovo ve li ‘ookahewa’ komuvalekwa ove liyapulila Jehova nohava dulika noudiinini kOhamba oyo i li Omuhomboli.
15. ‘Oukadona, ookahewa,’ ova kala tava longo ngahelipi moukumwe noilyo yongudu yomuvalekwa oyo i li kombada yedu?
15 Oshixupe shongudu yomuvalekwa otashi pandula lela ‘oukadona, ookahewa,’ ovo va kala nokuyambidida nouladi oilonga yokuudifa “evangeli eli louhamba” mounyuni aushe. (Mat. 24:14) “Omhepo nomuvalekwa otava ti: Ila! Naou te shi udu na tye: Ila!” (Eh. 22:17) Metwokumwe naasho, “eedi dimwe” oda uda eshi oilyo yongudu yomuvalekwa ya ti: “Ila!” Ndele nado oda waimina ongudu oyo mokushiva ovanhu kombada yedu alishe mokutya, “Ila!” — Joh. 10:16, NW.
16. Oufembanghenda ulipi Jehova ta ka pa eedi dimwe?
16 Ovavaekwa ove hole eedi dimwe nova hafa eshi ve shii kutya Jehova, Xe yOmuhomboli, ota ka pa eedi dimwe yo oufembanghenda wokuhafela ehombolo olo lomeulu lOdjona nonande do otadi ka kala nomwenyo kombada yedu. Okwa xunganekwa kutya ‘oukadona ookahewa’ ovo, “otava ka endifwa nehafo neenghuwilili. Osha yela lela kutya eedi dimwe, odo da teelela oku ka kala nomwenyo fiyo alushe kombada yedu, otadi ka waimina oishitwa ikwao mokuhafela ehombolo olo lomeulu lOdjona. Nomolwaasho osha yukila ko eshi embo lEhololo la popya kutya “ongudu inene” oi li “ofika [ya] taalela olukalwapangelo nOdjona.” Ongudu inene ohai longele Jehova oilonga iyapuki moshihale shotembeli yaye yopamhepo shokombada yedu. — Eh. 7:9, 15.
“OUNONA VOYE OVAMATI OTAVA KA KALA PONHELE YOOXO”
17, 18. Ongahelipi ohombo yOdjona otai ka etela ouwa ovo tava ka kala mounyuni mupe, na Kristus ota ka ninga xe yoolyelye pefimbo lEpangelo laye lOmido Eyovi?
17 Lesha Epsalme 45:17. “Oukadona” ovo ve li ‘ookahewa’ komuvalekwa waKristus womeulu otava ka kala va hafa yo eshi tava ka mona ohombo oyo tai pondola shihapu mounyuni mupe. Ohamba oyo i li Omuhomboli otai ka nyumuna ‘ooxekulululwa’ vayo ndele tava ningi ‘ovanamati’ vayo vokombada yedu. (John 5:25-29; Heb. 11:35) Vamwe vomwaavo otava ka nangekwa po ve li “oidale moshilongo ashishe,” ile tu tye, omalenga kombada yedu. Nopehe nomalimbililo, Kristus ota ka nangeka po yo vamwe vomovakulunhuongalo vokunena ovadiinini va kwatele komesho mounyuni mupe. — Jes. 32:1.
18 Pefimbo lEpangelo lOmido Eyovi, Kristus ota ka ninga yo xe yavamwe. Ovanhu aveshe ovo tava ka kala kombada yedu otava ka mona omwenyo waalushe pakanghameno leitavelo lavo mekuliloyambo laJesus. (Joh. 3:16) Kungaho, ota ka ninga “Tate yaalushe” kuvo. — Jes. 9:6, 7.
OTWE LINYENGIFWA TU ‘DIMBULUKIFE VAMWE EDINA LOHAMBA’
19, 20. Oiningwanima itunhula oyo ya xunganekwa mEpsalme 45 oya kuma ngahelipi Ovakriste aveshe kunena?
19 Lesha Epsalme 45:2, 18. Kape nomalimbililo kutya oiningwanima oyo ya xunganekwa mEpsalme 45 oya kuma Ovakriste aveshe. Oshixupe shovavaekwa ovo ve li kombada yedu osha teelela nodjuulufi oku ka hangana navakwao ovo ve li meulu nosho yo nOmuhomboli wavo. Eedi dimwe oda halelela okukala hadi dulika kOhamba yado ikumwifi nodi udite etumba eshi di na oufembanghenda wokweendafana noshixupe shongudu yomuvalekwa osho shi li natango kombada yedu. Konima yehombolo olo lomeulu, Kristus novapangeli pamwe naye otava ka etela ovakali kombada yedu omanangeko noupuna mahapu. — Eh. 7:17; 21:1-4.
20 Ofimbo twa teelela “eendjovo diwa” di na sha nOhamba oyo yopaMessias di wanifwe, mbela itashi tu linyengifa tu ‘dimbulukife vamwe edina lohamba’ oyo? Natu kaleni mokati kaavo tava ka ‘fimaneka Ohamba oyo fiyo alushe.’


text:
Ova mangululwa mo muBabilon Shinene
“Djeni mo musho, nye ovanhu vange.” — EH. 18:4.
OMAIMBILO: 101, 93
1. Omolwashike oshiwana shaKalunga sha li shi na eteelelo lokumangululwa moukwatwa waBabilon Shinene, nomapulo elipi hatu ka kundafana?
MOSHITUKULWA sha dja ko, otwe lihonga kombinga yanghee Ovakriste ovadiinini va ya moukwatwa waBabilon Shinene. Ndele onghundana iwa oyoyo kutya kava li tava ka kala mo fiyo alushe. Ngeno ovanhu kava li tava dulu okumanguluka mo moukwatwa waBabilon Shinene, ouhamba womounyuni womalongelokalunga oipupulu, ngeno elombwelo laKalunga kutya “Djeni mo musho, nye ovanhu vange” kali na eshi tali ti. (Lesha Ehololo 18:4.) Otwa halelela okushiiva kutya onaini oshiwana shaKalunga sha manguluka mo filufilu meemango daBabilon. Ndele tete natu nyamukule omapulo taa shikula: Ovakonakoni vOmbiibeli ova li va katuka onghatu ilipi shi na sha naBabilon Shinene ofimbo omudo 1914 inau hovela? Ovamwatate ova li ve lipyakidila shi fike peni moilonga yokuudifa pefimbo lOita yOtete yOunyuni? Mbela ope na ekwatafano pokati kokuya kwavo moukwatwa waBabilon nokupewa epukululo noutekuduliko pefimbo olo?
“OKUTEKA PO KWABABILON”
2. Ovakonakoni vOmbiibeli ova li va katuka onghatu ilipi shi na sha nomalongelokalunga oipupulu?
2 Momukokomoko womido omilongo odo da tetekela Oita yOtete yOunyuni, Charles Taze Russell noovakwao ova li va didilika mo kutya omalongelokalunga Oukwakriste kaa li taa hongo oshili yOmbiibeli. Nomolwaasho, ova li va tokola okuhakala nekwatafano nomalongelokalunga oo oipupulu. Okuhovela muNovemba 1879, Oshungonangelo yOshiingilisha oya li ya popya omufika wavo wopamishangwa sha yukilila ya ti: “Ongeleka keshe tai liti kutya oi li omuvalekwa waKristus, ndele paushili wovene otai yambididwa noi na ekwatafano nounyuni (oshilyani) oi li paulelalela ombwada ngaashi omishangwa de shi popya,” sha hala kutya oshitukulwa shaBabilon Shinene. — Lesha Ehololo 17:1, 2.
3. Ovakonakoni vOmbiibeli ova li va katuka onghatu ilipi oyo tai ulike kutya ova li ve udite ko kutya osha fimana okufiya po omalongelokalunga oipupulu? (Tala efano pehovelo loshitukulwa.)
3 Ovalumenhu novakainhu ovatilikalunga ova li ve shii kutya ngeenge ova hala Kalunga e va nangeke noupuna, kave na okuyambidida omalongelokalunga oipupulu. Onghee hano, Ovakonakoni vOmbiibeli vahapu ova li va shangela keengeleka oko va li eenhumwafo dokulitendifa mo. Peemhito dimwe, ova li va lesha eenhumwafo odo moipafi yongeleka. Opo okulesha moipafi kwa li kwa indikwa, vamwe ova li va tumina omukwaneongalo keshe okopi yonhumwafo ya tya ngaho. Kava li va hala nande okukala nekwatafano lasha nomalongelokalunga oipupulu. Nalenale, oshinima sha tya ngaho okwa li tashi dulu oku va dipaifa filufilu. Ndele pexulilo lomido 1800, moilongo ihapu eengeleka kada li naanaa tadi yambididwa vali komapangelo ngaashi nale. Ovanhu moilongo ya tya ngaho ova li va manguluka okukundafana oinima yopamalongelokalunga nokutwifa omhata eengeleka odo da dja nale nopehe na oumbada wokukatukilwa onghatu.
4. Pefimbo lOita yOtete yOunyuni, onghalo pokati koshiwana shaKalunga naBabilon Shinene oya li ya tya ngahelipi?
4 Ovakonakoni vOmbiibeli ova li ve udite ko kutya inashi wana ashike okushiivifila ovapambele vavo, ookaume kavo nosho yo oilyo yeengeleka oko va li kombinga yomufika wavo u na sha nomalongelokalunga oipupulu. Ounyuni aushe owa li wa pumbwa okushiiva kutya Babilon Shinene oshi li ombwada yopalongelokalunga. Nomolwaasho, muDesemba 1917 fiyo opehovelo lo 1918, Ovakonakoni vOmbiibeli omayovi ova li va tandaveleka nouladi eekopi omamiliyona 10 dokafo kOshiingilisha ke na oshipalanyole “Okuteka po kwaBabilon,” oko ka li ka nyaneka pomutenya Oukwakriste. Ovawiliki vomalongelokalunga ova li va fula onya, ndele nande ongaho, Ovakonakoni vOmbiibeli ova li va twikila noilonga oyo ya fimana nopehe na okusholola. Ova li va tokola okudulika ‘kuKalunga ponhele yokudulika kovanhu.’ (Oil. 5:29) Oshike twe lihonga fiyo opapa? Otwa mona kutya ponhele yokuya moukwatwa waBabilon Shinene pefimbo loita yotete younyuni, Ovakriste ovo ova li tava manguluka ko keemango dasho nokukwafela vamwe va ninge sha faafana.
OKUUDIFA NOULADI PEFIMBO LOITA YOTETE YOUNYUNI
5. Oshike tashi koleke oushili oo kutya ovamwatate ovo va li ko pefimbo lOita yOtete yOunyuni ova li tava longo nouladi?
5 Meedula da ka lupuka, otwa li twa itavela kutya Jehova ka li a hokwa oshiwana shaye molwaashi okwa li hatu diladila kutya kasha li tashi udifa nouladi pefimbo lOita yOtete yOunyuni. Otwa li twa fika pexulifodiladilo kutya omolwetomheno olo, Jehova okwa li e shi efa shi ye moukwatwa waBabilon Shinene oule wokafimbo kanini. Ndelenee shi na sha novamwatate novamwameme ovadiinini ovo va longela Kalunga pokati ko 1914-1918, osha ka yela mo lwanima kutya oshiwana shaKalunga koonono osha li tashi kendabala ngaashi tashi dulu opo shi xumife komesho oilonga yokuudifa. Nope na oumbangi muhapu oo tau yambidida oushili oo. Eshi twa konakona moule nokuuda ko nawa ondjokonona yehangano letu, oshe tu kwafela tu ude ko oiningwanima yonhumba oyo ya hokololwa mOmbiibeli.
6, 7. (a) Omashongo elipi a li a palamena Ovakonakoni vOmbiibeli pefimbo lOita yOtete yOunyuni? (b) Yandja oihopaenenwa oyo tai ulike kutya Ovakonakoni vOmbiibeli ova li shili ovaladi.
6 Paushili wovene, Ovakonakoni vOmbiibeli ovo va li ko meedula dOita yOtete yOunyuni (1914-1918) ova li va yandja oundombwedi muhapu pefimbo olo. Ashike kasha li shipu kuvo omolwomatomheno onhumba noongadi. Ohatu ka tala kwaavali omuo. Shotete, oilonga yokuudifa pefimbo olo oya li ya kwatela mo unene tuu okuyandja oishangomwa yopaMbiibeli. Eshi embo The Finished Mystery la li la shilikwa komapangelo pehovelo lo 1918, osha li she shi ningifa shidjuu kovamwatate vahapu okuudifa. Pefimbo olo, ovamwatate kava li ve lihonga okuudifa tava longifa Ombiibeli oyo aike; ova li ashike ve likolelela unene kembo The Finished Mystery. Oshitivali, osha kwatela mo okutandavela kweshikisha lo-Spanish Influenza olo la li tali tyakaleke mo 1918. Okutandavela kwoudu oo wolutapo okwa li kwe shi ningifa shidjuu kovamwatate okuudifa va manguluka. Ndele nande opa li omashongo a tya ngaho, Ovakonakoni vOmbiibeli koonono ova li va ninga ngaashi tava dulu opo va xumife komesho oilonga yokuudifa.
7 Mo 1914, ongudu inini yOvakonakoni vOmbiibeli oya li ya ulikila ovanhu va konda pomamiliyona omuwoi ofilima yo-“Photo-Drama of Creation.” Ofilima oyo oya li hai ulike omafano tae linyenge, oo a li taa endele pamwe nomawi a kwatwa, noya li tai ulike oiningwanima yomondjokona yovanhu okudja keshito fiyo okOmido Eyovi. Osho kasha li tuu oshinima shididilikwedi pefimbo olo! Diladila kwaasho kutya ovanhu ovo va li va tala ofilima oyo mo 1914 ove dulife pomuvalu wetu wovaudifi vOuhamba kunena. Kakele kaasho, momukokomoko wo 1916, opa li ovanhu 809 393 ovo va li hava kala pokwoongala kwomoipafi koAmerika, nomo 1918 opa li 949 444. Nopehe na omalimbililo, Ovakonakoni vOmbiibeli ova li shili ovaladi!
8. Ovamwatate ova li va palulwa ngahelipi pamhepo pefimbo loita yotete younyuni?
8 Pefimbo loita yotete younyuni, ovamwatate ova li tava ningi eenghendabala da mana mo opo va yandje eendja dopamhepo nokutwa omukumo Ovakonakoni vOmbiibeli ovo va li ve lihanena moitukulwa i lili noku lili. Osho osha li sha kwafela ovamwatate opo va twikile noilonga yokuudifa nouladi. Richard H. Barber, oo a li ko pefimbo olo, okwa tile: “Otwa li twa unganeka opo ovapashukili ovaendi vanini va twikile noilonga yavo notwa dula okukala hatu nyanyangida Oshungonangelo noku i tumina koCanada, oko ya li ya shilikwa. . . . Onda li ndi noufembanghenda wokukala handi tumine ovamwatate eekopi dembo The Finished Mystery, ovo va kanifa eekopi davo. Omumwatate Rutherford okwa li a pula ku unganekwe oyoongalele moilando imwe yokouninginino waAmerika noku tuminwe ovapopi va ka twe ovamwatate omukumo.”
OVA LI VA PUMBWA OKUNINGA OMALUNDULUKO
9. (a) Omolwashike Ovakonakoni vOmbiibeli va li va pumbwa epukululo noutekuduliko pefimbo lomido 1914-1919? (b) Nonande ova li va pumbwa outekuduliko, inashi hala okutya shike?
9 Hainima aishe oyo Ovakonakoni vOmbiibeli va li va ninga momukokomoko womido 1914 fiyo 1919 ya li metwokumwe nomafinamhango Ombiibeli. Nonande ova li tava kendabala okulonga osho sha yuka, kava li ve na etaleko li li pandjele li na sha nokudulika komapangelo. (Rom. 13:1) Nomolwaasho, ve li ongudu, haalushe va li hava diinine efinamhango li na sha nokuhakufa ombinga moita. Pashihopaenenwa, eshi omupresidende waAmerika a li a shiivifa kutya omafiku 30 Mei 1918 otaa ka kala efiku lokwiilikanena ombili, Oshungonangelo oya li ya ladipika Ovakonakoni vOmbiibeli va waimine momailikano oo. Ovamwatate vamwe ova li va yambidida oita pashimaliwa, navamwe ova li nokuli va ya konhele yolwoodi va homata oilwifo. Nonande Ovakonakoni vOmbiibeli ova li va pumbwa epukululo noutekuduliko, inashi hala okutya ova li tete ve na okuya moukwatwa waBabilon Shinene. Ponhele yaasho, ova li ve udite ko filufilu kutya kave na okulimanga kumwe nomalongelokalunga oipupulu, nopefimbo olo lOita yOtete yOunyuni, konyala ova li ve litongola ko filufilu komalongelokalunga a tya ngaho. — Lesha Lukas 12:47, 48.
10. Ovakonakoni vOmbiibeli ova li ve shi ulika ngahelipi kutya ova fimaneka omwenyo?
10 Nonande kava li ve udite ko filufilu oinima aishe oyo ya kwatelwa mokuhenombinga moita ngaashi fye, ova li ve shii kutya Ombiibeli oya ti ino dipaa. Nokuli novamwatate vanini ovo va ile kolwoodi pefimbo lOita yOtete yOunyuni ova li va anya filufilu okulongifa oilwifo nelalakano lokudipaa. Ovamwatate vamwe ovo va li a anya okudipaa ova li va tulwa komesho molwoodi opo ngeno va dipaelwe mo.
11. Ovakwanepangelo ova li ve linyenga ngahelipi eshi Ovakonakoni vOmbiibeli va li va anya okukufa ombinga momadipao pefimbo loita?
11 Osha yela kutya Ondiaboli oya li ya fula onya eshi ovamwatate va li inava hala okukufa ombinga momadipao, nonande kava li ve udite ko pauyadi omufika wopaKriste u na sha nokuhenombinga moita. Onghee, oya li ya etifa “oixuna mokupengifa omhango.” (Eps. 94:20) Ondjai yoita yetangakwaita laAmerika, James Franklin Bell, okwa li a lombwela omumwatate J. F. Rutherford na W. E. Van Amburgh kutya Ouministeri wOuyuki okwa li wa hala Omutumba woPashiwana u tote po oveta oyo tai ufa kutya ovo tava anye okuya koita ove na okupewa ehandukilo lefyo. Okwa li ta popile mo unene tuu Ovakonakoni vOmbiibeli. Ondjai oyo oya li fula onya, ndele tai aneke omumwatate Rutherford kutya: “Oveta oyo inai pita molwaashi [omupresidende waAmerika] Wilson ka li e i popila; ashike kaleni mu shi shii kutya hatu mu hange shito!”
12, 13. (a) Omolwashike ovakalelipo vehangano vahetatu va li va pewa ehandukilo lodolongo yefimbo lile? (b) Mbela ovamwatate ovo ova li va sholola eshi va li va tulwa modolongo? Shi yelifa.
12 Ovakwanepangelo kava li tava ningi omashendjo eshi va aneka ovamwatate. Ova li va manga po ovakalelipo vehangano, omumwatate Rutherford, Van Amburgh navakwao vamwe vahamano. Omupanguli oo a li e va pa ehandukilo okwa ti: “Eudifo lelongelokalunga lovalumenhu ava ola nyika oshiponga neenghono li dulife ongudu yovakwaita vaGermany . . . Kave li ashike omhinge novatotiveta vepangelo nosho yo noshikondo shetangakwaita shokunongela oinima, ndele otava shekifa yo ovawiliki veengeleka adishe. Onghee, ove na okupewa ehandukilo la kwata moiti.” (Faith on the March, ku A. H. Macmillan, ep. 99) Ovakonakoni vOmbiibeli ovo vahetatu ova li va pewa ehandukilo va kale ngeno modolongo efimbo lile muAtlanta, moshitukulwalongo shaGeorgia. Lao linene, ova li va mangululwa konima yoita eshi oshibofa osho sha li sha ekelwashi.
13 Nokuli nofimbo ovalumenhu ovo vahetatu va li modolongo, ova li va kanyatela omufika wavo wopamishangwa she likolelela keudeko olo va li ve na. Ova li va shangela omupresidende waAmerika, tava pula va filwe onghenda, va ti: “Omishangwa otadi ulike kutya ehalo lOmwene ololo kutya, ‘Ino dipaa,’ nomolwaasho, oshilyo keshe shEhangano [lOvakonakoni vOmbiibeli voPaiwana] she liyapulila Omwene, osho tashi nyonene owina oiteelelwa i na sha neliyapulo, itashi ka kala sha hokiwa kuKalunga notashi ka hanaunwa po filufilu. Nomolwaasho, itatu dulu okulipwililikila eliudo letu nokudipaa ovanhu vakwetu owina.” Ova li shili va popila omufika wavo nouladi! Osha yela kutya kava li ve liyandja.
EMANGULUKO OKUDJA MOUKWATWA
14. Yelifa to longifa Omishangwa kutya oshike sha li sha ningwa po okudja mo 1914 fiyo omo 1919.
14 Malakia 3:1-3 okwa hokolola efimbo olo la hovela okudja mo 1914 fiyo opehovelo lo 1919 eshi “ovamati vaLevi” ovavaekwa va li tava kosholwa pamhepo. (Lesha omushangwa oo.) Pefimbo olo, “Omwene,” Jehova Kalunga, naJesus Kristus, oo e li “Omweengeli wehangano,” ove uyile kotembeli yopamhepo okukonakona ovapiya vavo. Konima eshi va pewa outekuduliko oo va li va pumbwa, oshiwana shaJehova sha kosholwa osha li she lilongekidila oinakuwanifwa ya wedwa po. Mo 1919, “omupiya omudiinini nomunaendunge” okwa li a nangekwa po a palule ovaitaveli vashili neendja dopamhepo. (Mat. 24:45) Kungaho, oshiwana shaKalunga osha li sha manguluka ko kenwefemo laBabilon Shinene. Okudja opo, omolwefilonghenda laJehova, oshiwana shaye osha kala tashi xumu komesho mokushiiva ehalo laye nokukala shi mu hole. Inatu hafa tuu eshi Jehova a nangeka noupuna oshiwana shaye! [1]
15. Okumangululwa kwetu muBabilon Shinene oku na oku tu linyengifa tu ninge shike?
15 Kashi hafifa tuu okumangululwa mo moukwatwa waBabilon Shinene! Eenghendabala daSatana dokuxulifa po Oukriste washili kombada yedu oda ponya filufilu. Ndele nande ongaho, inatu dimbwa etomheno molwaashi Jehova e tu mangulula. (2 Kor. 6:1) Natango ope na ovanamitimadiwa vahapu ovo ve li moukwatwa womalongelokalunga oipupulu, notwa pumbwa oku va kwafelwa va dje mo. Onghee hano, ngaashi ovamwatate vomefelemudo la tetekela, natu kendabaleni okukwafela ovanhu va tya ngaho va manguluke.
^ [1] (okatendo 14) Ope na efaafano moinima yonhumba pokati koukwatwa wOvajuda weedula 70 muBabilon naasho sha li sha ningilwa Ovakriste konima eshi oushunimonima wa holoka po. Ashike, inashi hala okutya oukwatwa wOvajuda owa li tau faneke osho sha ka ningilwa Ovakriste. Pashihopaenenwa, ope na eyooloko la kula ngeenge tashi uya poule wefimbo loukwatwa oo wopavali. Onghee hano, katu na okukendabala okuyelekanifa oiningwanima keshe ya pamba oukwatwa wOvajuda naasho sha li sha ningilwa Ovakriste ovavaekwa momido odo da tetekela 1919.


text:
Jehova oha kwatafana noha popi novanhu
‘Pwilikina, onda hala okupopya.’ — JOB 42:4.
OMAIMBILO: 113, 114
1-3. (a) Omolwashike omadiladilo aKalunga nelaka olo ha popi li dule kokule lovanhu? (b) Oshike hatu ke lihonga moshitukulwa eshi?
JEHOVA okwa shita ovaengeli nolwanima okwa ka shita ovanhu opo a hafele pamwe navo okukalamwenyo. (Epsalme 36:10; 1 Timoteus 1:11, yelekanifa no-NW.) Tetetete okwa shita omunhu oo a popiwa komuyapostoli Johannes e li “Ondjovo.” (Johannes 1:1; Ehololo 3:14) Omunhu oo oJesus, naJehova okwa kala ha popi naye, te mu lombwele omadiladilo nomaliudo aye. (Johannes 1:14, 17; Ovakolossi 1:15) Omuyapostoli Paulus okwa ti kutya ovaengeli navo ove na yo elaka olo hava popi, olo la yooloka ko komalaka oo haa popiwa kovanhu. — 1 Ovakorinto 13:1.
2 Jehova oku shii keshe shimwe kombinga yovaengeli novanhu omabiliyona ovo a shita. Oha dulu okupwilikina komailikano ovanhu omamiliyona pefimbo limwe noha udu omailikano avo kashi na nee mbudi kutya otava popi melaka lilipi. Nonande Jehova oha pwilikine komailikano aeshe oo, oha popi yo novaengeli noku va wilika. Osho otashi ulike kutya opo a dule okuninga ngaho, omadiladilo aye nosho yo elaka olo ha popi oi na okukala i dule kokule omadiladilo ovanhu nomalaka oo hava popi. (Lesha Jesaja 55:8, 9.) Onghee hano, ngeenge Jehova ta popi novanhu etumwalaka laye ohali kala paunafangwa opo ve li ude ko.
3 Moshitukulwa eshi, ohatu ke lihonga nghee Jehova ha popi novanhu monghedi ya yela. Ohatu ka tala yo nghee ha lundulula onghedi yaye yokupopya novanhu she likolelela keenghalo davo.
KALUNGA OHA KWATAFANA NOVANHU
4. (a) Jehova okwa li a longifa elaka lilipi eshi a li a popya naMoses, Samuel naDavid? (b) Ombibeli oya popya kombinga yashike?
4 Jehova otashi dulika a li ha popi naAdam mOshiheberi moshikunino shaEden. Lwanima Jehova okwa ka popya novanhu ngaashi Moses, Samuel naDavid. Nonande ova li va shanga va longifa oitya yavo vene yOshiheberi nosho yo omushingo wavo, paulelalela ova shanga omadiladilo aKalunga. Kava li ashike va shanga oinima oyo va lombwelwa odikilila kuJehova, ndele ova shanga yo kombinga yondjokonona yekwatafano laKalunga noshiwana shaye. Pashihopaenenwa, Ombibeli oya popya kombinga yeitavelo lavo, ohole yavo yokuhola Kalunga, omapuko avo nokuhe na oudiinini kwavo. Oinima aishe oyo oya shangwa opo tu mone mo ouwa. — Ovaroma 15:4.
Ovashangi vOmbibeli ova shanga oinima oyo va lombwelwa odikilila kuJehova nosho yo kombinga yondjokonona yekwatafano laKalunga noshiwana shaye
5. Omolwashike Oshiheberi hasho ashike sha li elaka olo Kalunga a longifa mokupopya novanhu? Shi yelifa.
5 Haalushe Jehova a li ha popi novanhu mOshiheberi. Pefimbo opo eshi Ovaisrael va mangululwa muBabilon, vamwe ova li hava popi Oshiaramea. Osho otashi dulika osho sha ningifa Daniel, Jeremia, naEsra va shange oitukulwa imwe yOmbibeli mOshiaramea. * — Tala eshangelo lopedu.
6. Omolwashike Omishangwa dOshiheberi da tolokwa mOshigreka?
6 Lwanima eshi Elexander munene a li a kwata ko oitukulwa ihapu younyuni, elaka lOshigreka hali ifanwa Koine ola ka kala hali popiwa moilongo ihapu. Ovajuda vahapu ova li va hovela okupopya Oshigreka nomokweendela ko kwefimbo Omishangwa dOshiheberi oda ka tolokwa mOshigreka. Etoloko olo ohali ifanwa Septuagint. Olo olo etoloko lotete lOmbibeli la fimanenena. Ovashiivinawa voinima ova itavela kutya o-Septuagint oya tolokwa kovatoloki 72. * (Tala eshangelo lopedu.) Vamwe ova toloka oshitya noshitya okudja mOmishangwa dOshiheberi, ofimbo vamwe hasho va ninga ngaho. Ndele nande ongaho, Ovajuda ovo va li hava popi Oshigreka nosho yo Ovakriste ova itavela kutya o-Septuagint oi li Eendjovo daKalunga.
7. Jesus okwa li ha popi elaka lilipi ngeenge ta hongo ovahongwa vaye?
7 Eshi Jesus a li kombada yedu otashi dulika a li ha popi Oshiheberi. (Johannes 19:20; 20:16; Oilonga 26:14) Otashi dulika yo a li ha longifa omautumbulilo amwe Oshiaramea oo a li haa longifwa pefimbo opo. Ashike okwa li yo e shii Oshiheberi shonale osho sha li hashi popiwa kuMoses nokovaprofeti, osho sha longifwa momashangelo Ombibeli oo a li haa leshwa moshinagoga oshivike keshe. (Lukas 4:17-19; 24:44, 45; Oilonga 15:21) Nonande Oshigreka nOshilatina osha li hashi popiwa pefimbo laJesus, Ombibeli inai popya kutya Jesus okwa li ha popi omalaka oo ile hasho.
8, 9. Omolwashike Ovakriste vahapu va li hava popi Oshigreka, naasho otashi tu hongo shike kombinga yaJehova?
8 Ovashikuli vaJesus votete ova li hava popi Oshiheberi, ndele konima yefyo laye, ovahongwa vaye ova ka popya yo omalaka amwe vali. (Lesha Oilonga 6:1.) Eshi onghundana iwa ya ka tandavela, Ovakriste vahapu ova li hava popi unene Oshigreka shi dulife Oshiheberi. Molwaashi Oshigreka osho sha li hashi longifwa unene, omambo ngaashi laMateus, Markus, Lukas naJohannes okwa ka nyanyangidwa mOshigreka. * (Tala eshangelo lopedu.) Shikwao vali, eenhumwafo domuyapostoli Paulus nomambo amwe vali nao okwa shangwa mOshigreka.
9 Ngeenge ovashangi vOmishangwa dopaKriste dOshigreka va li tava tofa mOmishangwa dOshiheberi luhapu ova li hava longifa o-Septuagint. Omafimbo amwe omatofwemo oo ohaa kala a yooloka ko kanini koitya yOshiheberi osho sha li sha longifwa pehovelo. Onghee hano, Ombibeli oyo tu na kunena oya tolokwa kovanhu inava wanenena. Osho otashi tu hongo kutya Jehova ina tala ko elaka ile eputuko limwe li li xwepo li dule makwao. — Lesha Oilonga 10:34.
Kalunga ina teelela tu kale hatu popi elaka lonhumba lokondadalunde opo tu dule oku mu shiiva ile okushiiva omalalakano aye
10. Otwe lihongo shike monghedi omo Jehova ha popi novanhu?
10 Otwe lihonga kutya Jehova oha popi novanhu okupitila mOmbibeli. Ina teelela tu kale hatu popi elaka lonhumba lokondadalunde opo tu dule oku mu shiiva ile okushiiva omalalakano aye. (Lesha Sakaria 8:23; Ehololo 7:9, 10.) Otwe lihonga yo kutya Jehova okwa nwefa mo ovashangi vOmbibeli, ndele okwe va pitika va shange omadiladilo aye tava longifa oitya yavo vene.
KALUNGA OKWA DIININA ETUMWALAKA LAYE LI LI NGAASHI LI LI
11. Omolwashike okupopya kwovanhu omalaka mahapu a yoolokafana kuhe fi oupyakadi kuJehova?
11 Ovanhu ohava popi omalaka mahapu a yoolokafana, ashike osho kashi fi oupyakadi kuJehova. Otu shi shii ngahelipi? MOmbibeli omu na ashike oitya inini oyo Jesus a longifa okudja melaka lopehovelo olo a li ha popi. (Mateus 27:46; Markus 5:41; 7:34; 14:36) Ashike Jehova okwa shilipaleka kutya etumwalaka laJesus ola shangwa nola tolokwa mOshigreka, nomokweendela ko kwefimbo omomalaka amwe vali. Shikwao vali, nonande Eendjovo daKalunga oda li da shangululwa lwoikando ihapu kOvajuda nokOvakriste, etumwalaka laKalunga inali lunduluka. Omishangwa odo oda ka tolokwa yo momalaka amwe mahapu. Omido 400 lwaapo konima yokudalwa kwaKristus, John Chrysostom okwa ti omahongo aJesus okwa tolokwa momalaka oo haa popiwa muAssiria, muEgipti, muIndia, muPalestina nomuEtiopia nosho yo momalaka amwe vali mahapu.
12. Ombibeli oya li ya ponokelwa ngahelipi?
12 Momukokomoko wondjokonona, opa kala ovanhu vahapu ovo va li va hala okuxulifa po Ombibeli nosho yo ovo tave i toloka noku i tandavelifa. Omido 300 okudja eshi Jesus a dalwa, omupangeli waRoma Diocletian okwa li a yandja elombwelo kutya eekopi adishe dOmbibeli nadi hanaunwe po. Omido 1 200 lwaapo lwanima, William Tyndale okwa li a hovela okutoloka Ombibeli mOshiingilisha. Okwa li a popya kutya ngeenge okwa kala nomwenyo efimbo lile, ota ka shilipaleka kutya nomumati oo e li kohambo oku shii nawa Ombibeli e dule omupristeri. Omolwomahepeko, Tyndale okwa li a dja onhapo muEngland opo a ka toloke nokunyanyangida Ombibeli. Nonande ovafita veengeleka ova kendabala okuxwika po eekopi adishe dOmbibeli oyo, ovanhu vahapu ova li ve na Ombibeli oyo ya tolokwa kuTyndale. Mokweendela ko kwefimbo, Tyndale okwa li a mangelekwa nokuxwikwa po. Ashike etoloko laye ola li la xupa nola li la longifwa mokutoloka Ombibeli oyo hai ifanwa King James Version. — Lesha 2 Timoteus 2:9.
13. Omakonakono oo a ningwa e na sha nomashangelo makulu Ombibeli okwa ulika shike?
13 Oshoshili kutya mEembibeli dimwe dikulu omu na omapuko manini nomayooloko manini. Ashike ovashiivinawa vOmbibeli ova konakona noukeka omashangelo makulu Ombibeli omayovi, oitukulwa imwe yao nomatoloko makulu Ombibeli. Konima eshi va yelekanifa omatoloko oo, ova mona kutya ope na ashike eyooloko linini meevelishe donhumba. Ashike etumwalaka lOmbibeli inali lunduluka. Omakonakono a tya ngaho okwa tomha ovakonakonimbibeli kutya Ombibeli oyo tu na kunena oi li shili Eendjovo daKalunga da nwefwa mo. — Jesaja 40:8.
14. Ombibeli oya tandavela shi fike peni kunena?
14 Nonande opa kala ovanhu vahapu ovo va hala okuxulifa po Ombibeli, Ombibeli oya tolokwa momalaka e dulife 2 800. Osho otashi ulike kutya Ombibeli oya tolokwa momalaka mahapu i dulife embo keshe. Nokuli nonande ovanhu vahapu inava itavela muKalunga, Eendjovo daye otadi twikile okutandavela di dulife embo keshe mondjokonona. Nonande omatoloko amwe Ombibeli kemapu okuudiwa ko ile inaa yela nawa, konyala aeshe oku na etumwalaka leteelelo notali kwafele ovanhu va ka mone omwenyo waalushe.
OPA LI PA PUMBWA ETOLOKO LOMBIBELI LIPE
15. (a) Ongahelipi oileshomwa yetu ya kanghamena kOmbibeli ya li ya lunduluka okudja mo 1919? (b) Omolwashike oileshomwa yetu hai shangwa tete mOshiingilisha?
15 Mo 1919, ongudu inini yOvakonakoni vOmbibeli oya li ya nangekwa po i li “omupiya omudiinini nomunaendunge.” Pefimbo opo, omupiya omudiinini okwa kala ha popi unene noshiwana shaKalunga mOshiingilisha. (Mateus 24:45) Ashike kunena oileshomwa ya kanghamena kOmbibeli ohai tolokwa momalaka e dulife po 700. Ngaashi elaka lOshigreka, Oshiingilisha kunena ohashi longifwa unene moinima yopangeshefa, meefikola noshi shiivike apeshe. Onghee hano, oileshomwa yetu tete ohai shangwa mOshiingilisha opo nee tai tolokwa momalaka amwe.
16, 17. (a) Oshiwana shaKalunga osha li sha pumbwa shike? (b) Ongahelipi omhumbwe oyo ya wanifwa po? (c) Omumwatate Knorr okwa li a halelela shike?
16 Oileshomwa yetu aishe oya kanghamena kOmbibeli. Tete, oshiwana shaKalunga osha li hashi longifa Ombibeli yo-King James Version yomo 1611. Ashike elaka olo la longifwa mo olonghuluyonale nolidjuu okuudiwa ko. Edina laKalunga ola holoka mo ashike lwoikando inini, nonande momashangelo makulu Ombibeli ola longifwa mo lwoikando omayovi. MOmbibeli oyo omu na yo omapuko neevelishe dimwe da wedwa mo odo dihe li momashangelo oo makulukulu. Eembibeli dikwao dOshiingilisha nado odi na oupyakadi wa faafana.
17 Osha yela kutya oshiwana shaKalunga osha li sha pumbwa etoloko olo li li mondjila noli pu okuudiwa ko. Onghee hano, opa li pa totwa okomitiye yokutoloka Ombibeli yo-New World Translation, novamwatate ova li va nyanyangida oitukulwa yOmbibeli oyo okudja 1950 fiyo 1960. Omambo ahamano otete okwa li a pita poshoongalele osho sha li sha ningwa mo 2 Auguste 1950. Omumwatate Knorr okwa popya poshoongalele osho kutya oshiwana shaKalunga osha pumbwa etoloko loshinanena olo la yela, lipu okuudiwa ko notali va kwafele ve lihonge oshili monghedi ya yela. Ova pumbwa etoloko olo lipu okulesha nokuuda ko ngaashi ashike omashangelo opehovelo ovahongwa vaKristus. Omumwatate Knorr okwa li a halelela o-New World Translation i kwafele ovanhu omamiliyona va shiive Jehova.
18. Oshike sha kwafela mokutolokwa kwOmbibeli?
18 Osho omumwatate Knorr a li a halelela osha li sha wanifwa po mo 1963. Momudo oo, o-New World Translation of the Christian Greek Scriptures oya li ya nyanyangidwa mOshidutch, mOshifrench, mOshigerman, mOshiitali, mOshiputu nosho yo mOshispanish. Mo 1989, Olutuwiliki lEendombwedi daJehova ola li la tota po oshikondo shipe keembelewa da kula shokukwafela ovatoloki vOmbibeli. Opo nee mo 2005, okwa li kwa yandjwa epitikilo opo ku tolokwe Ombibeli momalaka oo a hangwa nale haa toloka Oshungonangelo. Oshidjemo, paife Ombibeli yo-New World Translation ye lixwa po ile oitukulwa yayo oya tolokwa momalaka e dulife 130.
19. Oshiningwanima sha fimana shilipi sha ningwa mo 2013, noshike hatu ke lihonga moshitukulwa tashi landula?
19 Molwaashi elaka lOshiingilisha ola enda tali lunduluka okudja eshi Ombibeli yotete yo-New World Translation ya nyanyangidwa, opa li pa pumbwa okuningwa omalunduluko e na sha noitya ile omautumbulilo oo a longifwa. Momafiku 5-6 Oktoba 2013, ovanhu 1 413 676 moilongo 31 ova li va ongala nova pwilikina kokwoongala kwokomudo okuti-129. Oshilyo shimwe shOlutuwiliki osha li sha shiivifa kutya opa pita Ombibeli yOshiingilisha yo-New World Translation ya pepalekwa. Ovakalipo ova li va shambukwa neenghono, navahapu ova li tava lili kehafo eshi keshe umwe a pewa Ombibeli oyo ipe. Eshi ovayandji voipopiwa va li tava lesha eevelishe mOmbibeli oyo, osha li sha yelela aveshe kutya etoloko olo olipu okulesha nokuudiwa ko. Moshitukulwa tashi landula, ohatu ke lihonga shihapu kombinga yetoloko olo nosho yo nghee la tolokwa momalaka amwe.
^ okat. 5 Eevelishe ngaashi Esra 4:8; 7:12; Jeremia 10:11 nosho yo Daniel 2:4, pehovelo oda li da shangwa mOshiaramea.
^ okat. 6 Osha fa shi li ngaha kutya etoloko olo ola li la hovela omido 300 lwaapo fimbo Kristus ina dalwa nola ka pwa konima yomido 150. Etoloko olo ola fimana nokunena molwaashi otali kwafele ovashiivinawa va ude ko oitya yOshiheberi oyo idjuu ile eevelishe adishe.
^ okat. 8 Vamwe otava diladila kutya embo laMateus ola li la shangwa mOshiheberi opo nee tali tolokwa mOshigreka, tashi dulika kuMateus ye mwene.


text:
LONGA NOUDIININI MOILONGA YOKUUDIFA
Nghee to dulu okulongifa okambo Onghundana iwa pekonakonombibeli
Lesha epulo olo la laulikwa opo u kwafele omuneumbo a yandje elitulemo koshitwa sha fimana.
Lesha okatendo oko ka shikula epulo.
Lesheni omishangwa odo da endamekwa, nokupula omapulo nelungi opo u mu kwafele a mone nghee omishangwa da nyamukula epulo olo.
Ngeenge epulo oli na outendo ve dulife pukamwe, natango longifa onghedi 2 nosho yo 3. Ngeenge ko-jw.org oku na okavidio ka pamba epulo olo tamu kundafana, oto dulu oku ka danena omuneumbo pomhito oyo.
Opo u mone kutya omuneumbo oku udite ko oshitwa sha fimana, mu pula epulo olo li li meendada da ondoka.


text:
“Elila lomhadi yoye li yelakanifa” opo u ninge exumokomesho
ESHI oshiwana shaKalunga sha dja muBabilon mo 537 K.O.P., Kalunga okwa li e na ko nasha nondjila omo va li tava ende okuya kuJerusalem. Okwe va lombwela a ti: “Longekidileni ovanhu ondjila. Yelakanifeni, yelakanifeni [oshitauwa], kufeni mo omamanya mondjila.” (Jes. 62:10) Diladila kunghee Ovajuda vamwe tashi dulika va li va ninga po shi na sha naasho. Eengudu odo da li da tetekela otashi dulika da li da longekida opate, tashi dulika da li da fila omifya noku i lalakanifa nawa. Kungaho ova li va kwafela ovamwaxe ovo va li tave ke va landula eshi tava shuna koshilando shavo.
Ohatu dulu okulongifa oshimoniwa osho onga efaneko li na sha nondjila yopafaneko oyo tai twala kokulalakanena oinima yopamhepo. Jehova okwa hala ovapiya vaye aveshe va ende mondjila oyo nopehe na omainda. Eendjovo daye ode tu ladipika tadi ti: “Elila lomhadi yoye li yelakanifa neendjila doye adishe nadi kale da pama.” (Omayel. 4:26) Kutya nee ou li omushanya ile owa ehe na ko kanini, oto dulu okumona ounongo wokutula moilonga omayele oo opakalunga.
NINGA OMATOKOLO MAWA ESHI TO LONGEKIDA ONDJILA
Otashi dulika wa uda ovanhu tava popi ngaha kombinga yovanyasha: ‘Oku na omaano, ota dulu okupondola monghalamwenyo.’ Ovanyasha luhapu ohava kala ve na oukolele, omadiladilo haa endelele nova halelela okupondola. Ombibeli oya popya sha yela ya ti: ‘Ewapalo lovamati, olo eenghono davo.’ (Omayel. 20:29) Omunyasha oo ha longifa ounghulungu neenghono daye mokulongela Jehova ota dulu okuhanga omalalakano opamhepo nokumona ehafo lashili.
Ndele ngaashi we shi didilika, okudula kwovanyasha vetu okwa lengwa neenghono mounyuni. Ngeenge Ondombwedi inyasha ohai shi endifa nawa kofikola, ovayandjimayele, ovahongifikola ile ovanafikola vakwao otashi dulika ve i fininike i lalakanene ehongo lopombada li li onghatu yokupondola monghalelo ei yoinima. Ile omumwatate ile omumwameme omunyasha oo e li dingi mokutondoka otashi dulika omudeuli waye e mu heke opo a lalakanene eifano la tya ngaho. Mbela owe lihangele monghalo ya tya ngaho, ile u shii umwe oo a taalela omafininiko a tya ngaho? Oshike tashi dulu okukwafela Omukriste a ninge ehoololo lopandunge?
Omahongo Ombibeli otaa dulu okukwafela umwe a ende mondjila ya longekidwa nawa mokukalamwenyo. Omuudifi 12:1 oya ti: “Dimbuluka Omushiti woye momafiku ounyasha woye.” Ongahelipi ove ile omunyasha umwe oo u shii ta dulu ‘okudimbuluka nawa Omushiti waye’?
Natu ka taleni kutya oshike sha li sha ningwa po shi na sha naEric * wokoAfrika lokOuninginino. Okwa li e hole okudana etanga lokeemhadi. Eshi Eric a li e na omido 15, okwa li a hoololwa a ka danene ongudu yopashiwana. Osho osha li sha hala kutya meni lefimbo lixupi, okwa li ngeno a teelela a ka deulilwe oudano koEuropa, osho tashi dulika ngeno she ke mu ningifa a kale e na eifano la denga mbada. Ndele mbela ngeno omayele ‘okudimbuluka Omushiti woye’ okwe a tula ngoo moilonga? Osho otashi dulika tashi tu hongo shike ile ookaume ketu vamwe ovanyasha?
Pefimbo Eric e li mofikola natango, okwa li a hovela okukonakona Ombibeli nEendombwedi daJehova. Onghee hano, okwa li a hovela okulihonga kutya Omushiti waye ota ka kandula po filufilu omaupyakadi ovanhu. Eric okwa li a mona kutya osha fimana okulongifa efimbo neenghono daye mokulonga ehalo laKalunga. Omolwexulifodiladilo olo lopandunge, Eric ka li a lalakanena eifano la denga mbada momaudano, ndele ponhele yaasho, okwa li a ninginifwa nokulitulila po omalalakano opamhepo. Mokweendela ko kwefimbo, okwa ka ninga omuyakuliongalo nolwanima okwa ka shivwa kOfikola yOmbibeli yOkudeula Ovamwatate Inava Hombola.
Ngeno Eric okwa lalakanene eifano momaudano, otashi dulika ngeno a likola oupuna netumba. Ashike okwa li a didilika mo oushili wefinamhango lOmbibeli olo kutya: “Emona loshipuna olo oshilando shasho sha pama ngaashi ohotekuma ile momadiladilo asho.” (Omayel. 18:11) Osha yela kutya eameno loupuna olo omunhu ha kala a fa e wete, eheka longaho. Onghee hano, ovo va hala okupunapala luhapu oha ve ‘lityuulifa nomaudjuu mahapu.’ — 1 Tim. 6:9, 10.
Shihafifa, ovanyasha vahapu ova mona ehafo neameno lashili mokuya moilonga yefimbo li yadi. Eric okwa ti: “Onda waimina ongudu yakula yovalongeli vaJehova vefimbo li yadi. Oyo ongudu ya denga mbada omo ndi na okukala nohandi pandula Jehova eshi a ulikila nge onghedi omo handi dulu okumona ehafo lashili nondi pondole monghalamwenyo.”
Ongahelipi kombinga yoye? Ponhele yokulitulila po omalalakano omounyuni, omolwashike ito kanghamekele ‘eendjila doye’ kuJehova mokuninga omukokolindjila?—Tala oshimhungu,“ Mona omauwa oo ito dulu okumona kounivesti.”
KUFA MO OMAINDA MONDJILA YOYE
Ovalihomboli vamwe ovo va li va ka talela po oshitaimbelewa shokOilongo ya Hangana, ova li va mona kutya Ovabetel ovo tava longele Jehova moshitaimbelewa osho ova hafa. Omumwameme okwa ka shanga lwanima ta ti: “Otwa li tu wete twa wanenwa komalipyakidilo etu.” Ovalihomboli ovo ova li va tokola opo va lande efimbo neenghono omolwomaufembanghenda oilonga manene.
Pomhito imwe, ovalihomboli ovo ova li ve wete omalunduluko oo ve na okuninga taa monika a fa maadjuu kanini. Ndele efiku limwe, ova li va dilonga komushangwa wefiku, wefiku olo. Omushangwa oo oJohannes 8:31 omo Jesus a popya ta ti: “Ngenge tamu kala meendjovo dange, onye ovalongwa vange shili.” Ve na omushangwa oo momadiladilo, ova tomhafana tava ti: “Keshe osho hatu ningi opo tu nangwafapaleke onghalamwenyo yetu, otashi ti sha.” Ova li va landifa po eumbo lavo la kula, tave likufa omikundu dimwe, nokutembukila keongalo oko ku na omhumbwe. Paife otava kokola ondjila, hava kwafele yo mokutunga Omalupale Ouhamba nohave liyambe poyoongalele yoshitukulwa. Mbela ove udite ngahelipi? Ova ti: “Otwa kuminwa ehafo olo tu na eshi tu na onghalamwenyo i li paunafangwa, twa ninga naanaa ngaashi ehangano laJehova tali tu ladipike tu ninge.”
KALA MONDJILA OYO TAI KU KWAFELE U NINGE EXUMOKOMESHO LOPAMHEPO
Salomo okwa ti: “Omesho oye naa tale a yukilila, neemhafu doye nadi yukilile.” (Omayel. 4:25) Ngaashi omushingi ha yandje elitulemo filufilu eshi ta shingi, nafye otu na okuhenuka oinima oyo tai tu imbi tu litulile po omalalakano opamhepo noku a hanga.
Omalalakano opamhepo elipi tashi dulika u litulile po noku a hanga? Elalakano la denga mbada olo okuya moilonga yefimbo li yadi. Limwe vali okuyakula eongalo lopoushiinda ngeenge ola pumbwa ovaudifi va pyokoka opo li dule okumana ko oshitukulwa shalo osho sha kula. Ile eongalo otashi dulika li na ovaudifi vahapu va pyokoka, ndele kali na ovakulunhuongalo novayakuliongalo va wana. Mbela ito dulu okukwafela muimwe yomeenghedi odo? Omolwashike ito popi nomupashukilishikandjo opo u tale ngeenge oto dulu okukwafela monghedi imwe? Ngeenge owa halelela oku ka kwafela komaongalo okokule oko ku na omhumbwe, oto dulu okupula ouyelele kombinga yaasho. *
Natu shuneni koshiningwanima osho sha popiwa muJesaja 62:10. Ovajuda vamwe otashi dulika va li va longa noudiinini mokulalakanifa nokuwapaleka oshitauwa eshi tava shuna keduumbo lavo opo oshiwana shaKalunga shi fike kolukalwa lasho. Ngeenge oto longo noudiinini opo u hange omalalakano oye moilonga iyapuki, ino sholola. Kekwafo laKalunga, naave oto dulu yo okuhanga omalalakano a tya ngaho. Twikila okupula Jehova e ku pe ounongo eshi to kendabala okukufa omainda mondjila yoye. Mokweendela ko kwefimbo, oto ka mona nghee Jehova te ku kwafele u ‘yelakanife elila lomhadi yoye.’ — Omayel. 4:26.
^ okat. 8 Omadina oo hao ovanhu ovo lelalela.
^ okat. 18 Tala embo Organized to Do Jehovah’s Will, epandja 111-112.


text:
OSHILESHWA 8
Ovaisrael tava i medu laKanaan
Josua oye a li ta wilike Ovaisrael opo va kwate ko edu laKanaan. Jehova okwa li a longifa ovatokolipangeli opo va xupife oshiwana shaye momake ovahepeki vasho
OMAFELEMIDO mahapu fimbo Ovaisrael inava ya medu laKanaan, Jehova okwa li a udaneka kutya oludalo laAbraham ola li tali ka nangala edu olo. Eshi efimbo la fika, Josua okwa li ta wilike oshiwana shaIsrael shi ka kwate ko Edu lEudaneko olo.
Kalunga okwa li a tokolela Ovakanaan ehanauno, molwaashi ova li va duvila oluhaelo nova li ve hole elongifo leenghono netileshi lohonde. Onghee hano, Ovaisrael ova li ve na okuhanauna po sheke oilando yaKanaan oyo va li va kwata ko.
Ndele ofimbo Ovaisrael inava ya medu laKanaan, Josua okwa li a tuma ko eendadi mbali di ka lave oshilongo osho. Eendadi odo oda li da ya moshilando Jeriko noda kala meumbo lomukainhu wedina Rahab. Rahab okwa li e di yakula meumbo laye noku di amena nonande okwa li e shi shii kutya eendadi odo Ovaisrael. Okwa li a itavela muJehova, Kalunga kOvaisrael, molwaashi okwa li a uda nhumbi a xupifa oshiwana shaYe. Okwa li a anifa eendadi odo kutya nadi mu xupife pamwe noukwaneumbo waye eshi Ovaisrael tave ke uya okukwata ko edu laKanaan.
Eshi Ovaisrael ve uya muKanaan nove uya okukwata ko Jeriko, Jehova okwa li a ngumauna po omakuma oshilando osho pashikumwifilonga. Opo nee etangakwaita laJosua ola ponokela moshilando osho noku shi hanauna po, ndele ova xupifa Rahab noukwaneumbo waye. Nopehe na okwoongaonga, moule ashike womido hamano, Josua okwa li a kwata ko oshitukulwa shinene shEdu lEudaneko. Opo nee edu olo ola li la tukulilwa omapata aIsrael.
Fimbo Josua, omulumenhu oo a longela Kalunga noudiinini, ina fya, okwa li a shiva oshoongalele shinene. Okwa li a dimbulukifa Ovaisrael kombinga yanghee Jehova a li a ungaunga nooxekulululwa noku va ladipika va kale tava longele Jehova. Ndele eshi Josua novakulunhu vOmuisrael vepupi laye va fya po, Ovaisrael ova li va efa okulongela Jehova ndele tava ka longela oikalunga. Oule womido 300 lwaapo, oshiwana osho inashi kala lela tashi dulika keemhango daJehova. Lwopokati opo, momukokomoko weedula odo, Jehova okwa li ha efa ovatondi voshiwana shaye ngaashi Ovafilisti ve shi hepeke. Ndele nande ongaho, ngeenge Ovaisrael va li tava pula ekwafo kuye, okwa li ha nangeke po ovatokolipangeli ve va xupife. Ovatokolipangeli ovo Jehova a li a longifa momukokomoko wefimbo olo ove li 12 kumwe aveshe.
Embo lOvatokolipangeli ola hokolola oiningwanima yopefimbo lovatokolipangeli ovo, okudja ngoo kuOtniel fiyo okuSimson, oo a li e na eenghono de likalekelwa. Embo olo tali hokolola oiningwanima ididilikwedi ola divilika lwoikando oshili ei ya fimana, oyo kutya: Okudulika kuJehova ohaku etele ovanhu omanangeko noupuna, ndele okuhadulika ohaku etele ovanhu oilanduliko ya nyika oshiponga.
— Oshileshwa eshi osha kanghamena kuJosua; Ovatokolipangeli; naLeviticus 18:24, 25.